text:
Minisitiri w’Ubutabera akaba n’Intumwa Nkuru ya Leta, Busingye Johnston ubwo yasuraga gereza y’abagore ya Ngoma, mu Ntara y’Iburasirazuba, yabahaye impanuro ko ubuzima bwa gereza butagomba kuba ubwabo bw’ibihe byose.
Yasuye iyi gereza kuri uyu wa Gatatu tariki ya 14 Kanama 2019, mu rwego rwo kureberera hamwe iyubahiriza ry’uburenganzira bwa muntu ndetse n’amahame mpuzahamahanga yerekeranye n’abagororwa, bityo aganira n’abagore bahafungiye.
Abagore bafungiye muri iyi gereza ya Ngoma, batangarije Minisitiri Busingye ko bagizweho ingaruka n’ibyaha bakoze, bamwizeza kutazabisubira no kuzabera urugero abandi nibarangiza igihano.
Minisitiri Busingye yabasabye kuzavana impinduka nziza muri gereza, agira ati “N’ubwo ibyo mwakoze bitadushimishije mwagonganye n’itegeko, turabakunda cyane, tuzabaguma i ruhande kuko twizeye ko muzahinduka. Ntimuzemere ngo ubu buzima bwo muri gereza buzabe ubuzima bwanyu bwa buri munsi. Tuzafatanya namwe mu rugendo rwose”.
Iyi gereza ya Ngomba ifungiyemo abagera ku 1086. N’ubwo bari muri gereza ntibasigaye inyuma muri gahunda za Leta.


c: text/html

text:
Inkuru ndende
URUKUNDO NYARUKUNDO EP 11:Cyuzuzo abereye imfura Igitego
Muri iyo minsi Mukamwiza yasuye kwa Karenzi abatunguye, mu rwego rwo kubaba hafi muri ibyo byago byari byabagwiririye. Yafatanyije n’ababyeyi b’Igitego kumwumvisha ko agomba kujya kwipimisha akarengera ubuzima bwe n’ubw’inzirakarengane atwite, Igitego arabyemera. Mukamwiza yasabye ko bamuha Igitego akamujyana i Kigali akazamushyira mukuru we...
URUKUNDO NYARUKUNDO EP 10:Igitego aratwite
Igitego yasohotse kwa Kabera ataramenya aho yerekeza, ageze hanze arahagarara amara nk’iminota itanu yiyumvira, ahita atega moto ajya muri gare ya Nyabugogo, atega imodoka arataha. Ageze iwabo yagerageje kwiyumanganya ahisha iwabo ko afite ikibazo, ariko buhorobuhoro uko akomeza kubitekereza bikamuganza. Rimwe na rimwe ukabona yatwawe...
URUKUNDO NYARUKUNDO EP 9:Igitego afashwe ku ngufu
Ku mugoroba Cyuzuzo asoje akazi yanyuze ku iduka ry’iwabo asaba nyina ngo amuhe Igitego amutembereze umujyi, nyina arabyemera. Bajyanye muri «Itoto Palace» baricara bica akanyota baraganira bimara ipfa. Isaha Mukamwiza atahira zegereje bagarutse ku iduka bahahurira na Kamali aje kubatwara, nuko barataha. Umunsi ukurikiyeho nibwo Igitego yari...
URUKUNDO NYARUKUNDO EP 8:Umutesi yaba agiye kugambanira Igitego ?
Guhera uwo munsi yatangiye kwitekerezaho, areba uburyo bagenzi be bose basigaye bamwishisha, areba uburyo Igitego akora uko ashoboye akirinda guhangana na we, yibuka amagambo Cyuzuzo yamubwiye ubwo yajyaga iwabo, asanga ari kurwana urugamba atazatsinda. Yatekereje gusaba imbabazi Igitego abura aho azamuhera. Umunsi umwe ari ku cyumweru,...
URUKUNDO NYARUKUNDO EP 7:Urwango ruratangiye hagati y’Igitego na Umutesi
Cyuzuzo ati " Umute, singiye kukubeshya rwose, ntibishoboka. Nkunda Igitego kandi na we arankunda bikanyura. Ntacyo namuburanye najya gushakira ahandi rwose. Naje hano kuko namenye ko umaze kuza mu rugo kenshi unshaka, mpitamo kuza kukubwiza ukuri kugira ngo ureke guta umwanya wawe rwose witangirire ubuzima bushya kuko gusubirana byo ubu...
URUKUNDO NYARUKUNDO EP 6:Umutesi asabye imbabazi
Cyuzuzo ageze mu cyumba yafunguye ka gapapuro Umutesi yamuhaye ngo arebe ibyanditsemo. Karagiraga kati: " Kuri Cyuzuzo nakunze, nkunda, nzahora nkunda; Nkwandikiye iyi baruwa ngirango ngusabe imbabazi mbikuye ku mutima. Ndabizi ko nagukoshereje bitavugwa ariko ndakwinginze umbabarire ibyo nagukoreye. Wirengagize byose kuko nange naje gusanga...
URUKUNDO NYARUKUNDO EP 5: Cyuzuzo abonye umuhoza
...Cyuzuzo yiteguye ibizamini bisoza umwaka wa gatanu neza, agerageza kwirengagiza intimba yatewe n’Umutesi nubwo ibihe byiza bagiranye mu myaka ibiri bari bamaranye bakundana kubyibagirwa byari byaramunaniye. Mu biruhuko Cyuzuzo yatangiye kwitegura ibizamini bisoza amashuri yisumbuye, ibimurangaza abyima umwanya cyane ko isomo Umutesi...
URUKUNDO NYARUKUNDO EP4: Cyuzuzo akubiswe n’inkuba
...Yakomeje kubitekerezaho ariko ntibyamaze kabiri kuko uko iminsi yo gusubira ku ishuri yegerezaga yakumburaga Umutesi ibyo gutekereza Igitego bikagenda bimuvamo. Igihe cyo gusubira ku ishuri kigeze, Cyuzuzo yanyuze mu iduka ryo mu mujyi ryari rizwiho gucuruza ibikoresho by’ishuri byihariye utasanga ahandi, agura udukaramu tubiri tw’umweru...
URUKUNDO NYARUKUNDO EP 3: Cyuzuzo ararikocoye !
Umutesi ati: «Ahaaa, tubireke basi tudahera muri ayo tugakererwa.» Nuko amusezeraho, Cyuzuzo aramubwira ati: «Mugire amasomo meza.» Umutesi ati: «Namwe». Muri iyo minsi aho Cyuzuzo yahuriraga n’Umutesi hose yarahagararaga akamusuhuza bakaganiraho gake ariko akabura aho ahera amuhishurira ikimuri ku mutima. Umunsi umwe mu kigo habaye umunsi mukuru...
URUKUNDO NYARUKUNDO EP 2:Cyuzuzo arabutswe inkumi itagira uko isa !
....Kuva uwo munsi Uwera ntiyatuje. Yumvaga ko kuba ari we mukobwa wenyine wabashije kwifotozanya na Cyuzuzo mu magana y’ababyifuzaga bimuha amahirwe yo gukundana na we. Yari abizi neza ko ntawundi mukobwa mu kigo ufitanye ubucuti bwihariye na Cyuzuzo kandi byari bimaze kuba nk’umuco ko buri mukinnyi wese aba afite umukobwa bakundana mu kigo....

robotstxt: allowed

filter: keep


text:
Nongeye kwitsa umutima maze muri ako kanya telephone yanjye iba irasonnye mu kureba nimero impamagaye yari iya Sabine, nkanda yes ntitira cyane mu kwitaba numvise ijwi atari irya Sabine nzi ndwana no kubaza uwo ari we, ryari ijwi ry’ umuntu w’umugabo,
Njyewe-“Hello…! Ndakumva… ninde ko numva ijwi ari atari irya Sabine?”
We-“Ni muganga muvugana…”
Njyewe-“Muganga?”
We-“Yego! Umukobwa witwa Sabine waba umuzi?”
Narikanze cyane ndatitira umutima wenda kumvamo, musubiza vuba ko muzi maze arambwira,
Muganga-“Sabine rero niba umuzi, ubu tuvugana ari mu maboko yacu ararwaye ndetse ararembye, bibaye ngombwa ko tumuha ibitaro, nimero zawe nizo tubonye hafi muri telephone ye….”
Oooh my God! Icyo nasabye muganga cyonyine muri ako akanya kwari ukundangira aho arwariye n’ icyumba bamushyizemo, nirutse kibuno mpa maguru ngera ku muhanda feri ya mbere nayifatiye kwa muganga.
Kwa kundi nasunikaga abantu muri ka kayira kajya kwa Sabine ni nako nasunikaga abandi ngo nkunde mugereho.
Bigoranye nageze ku cyumba Sabine yari arwariyemo ninjira vuba nsangamo umuganga w’ umugabo ukuze, wari wambaye itaburiya y’ umweru n’ ama lunette, abonye ukuntu ibyunzwe byandenze ahita ambwira,
Muganga-“Bite? Ko winjira kandi nasabye abarwaza bose gusohoka?”
Njyewe-“Muga…Muga! Nitwa Ryan! Mpamagawe kuri telephone ko umukobwa witwa Sabine urwariye aha? Nari nje kumureba, mumbabarire ntabwo namenye ko abandi mwabasabye gusohoka”
Namubazaga ndeba hirya no hino, ako kanya mba mbonye Sabine nguwo hirya gato mu nguni aho yari aryamye, mpita nyura kuri muganga ngenda nihuta ngera ku gitanda yari arwariyeho, bari bamushyizemo selumu.
Narambuye intoki ngiye kumukoraho wa mugabo ahita avuga,
Muganga-“Oya buretse, ihangane ube usohotse”
Njyewe-“Muga! Ni Sabine koko, Muga! Sabine….”
Muganga-“Ndabibona urababaye, umurwayi twamuteye urushinge, ndaje gato hanze tuganire”
Narumviye ndasohoka gusa inshuro nasubije amaso mureba zari zirenze intambwe nateye, nagiye kure mu bitekerezo aho niho naboneye neza ko Sabine ari igice kimwe kimpa imbaraga zo kubaho ntuje ibyo buri wese yifuza.
Hashize nk’ iminota icumi wa mugabo ushesha akanguhe yarasohotse mwoma inyuma,
Njyewe-“Muga! Muga! Bimeze bite? Sabine arwaye iki?”
Yakomeje kunyihorera arinda yinjira mu biro bye, nanjye ninjiramo arakinga maze arambwira,
Muganga-“Icara! Icara gato nkubwire”
Naricaye ariko numvaga nicaye ntashyitse ku ntebe, numvaga nicaye ahahanda, uwo mugabo ukuze bigaragara ko yari amaze igihe mu kazi akuramo itaburiya maze aricara,
Muganga-“Tuza! Tuza uhumeke utuje ntugire ubwoba, nitwa Dr Nkusi, ninjye wakiye uriya mukobwa, ni nanjye waguhamagaye”
Yahise akura ka gatelephone munsi y’ ameza arakampereza,
Doctor-“Akira telephone yuriya murwayi, niyo nakoresheje nguhamagara, hanyuma se wowe nuriya mwana w’ umukobwa mupfana iki?”
Njyewe-“Njyewe na Sabine se?”
Icyo kibazo cyangoye kugisubiza, muri ako kanya nibwo nashatse icyo mfana na Sabine mbura icyo mpitamo muri byinshi,
Njyewe-“Sabine! Sabine ni mushiki wanjye nubwo tutavukana, ni umukobwa w’ inshuti yanjye, urebye ambereye….ubu se nabivuga gute? Mbese ninjye yahaye amahirwe yo kumuba hafi”
Doctor-“Wivunika ndabyumva watinye kumbwira ko ari wowe umutereta?”
Naracecetse cya kizere abaganga batanga aba arasetse nitsa umutima umuhangayiko ugabanukaho gato,
Doctor-“Nkuko naguhamagaye mbikubwira, Sabine wawe yageze hano arwaye, ngira ngo ibyo ahari wari ubizi?”
Njyewe-“Yego nari mbizi ariko nanyuze iwabo mu gitondo mbona yatangiye gutora agatege rwose Doctor”
Doctor-“Yaje gukomerezwa ageze aha biba ngombwa ko tumuha aho aba aruhukiye mpabwa inshingano zo kumwitaho, mu kumukorera ibizamini mbura indwara, niko kuguhamagara, ese ubundi yari asanzwe arwara cyangwa afite ibindi bibazo bisanzwe yenda byaba byamuteye kwisanga mu bihe nkibi? Umbwire ntacyo usimbutse, ndashaka kumufasha kandi unyizere niba hari ibanga wizere umutekano waryo, ni inshingano zanjye”
Njyewe-“Doctor! Sabine ni umukobwa wabayeho ubuzima bukomeye kuva akivuka, mama we yari afite umugabo baza gutandukana kubw’ ikosa rimwe ariko ryavuyemo uwo nsiganirwa nsanga ariwe Sabine,
Nyuma y’ igihe uwo mubyeyi arwanirira intambara Sabine ngo azabe intwari, yaje gutaha gitwari yitaba Imana gusa ntiyazize impanuka, nubu nshaka icyo yazize nako yazize Sabine”
Doctor-“Komeza umbwire ndakumva, kandi wihangane nta mugabo urira ngo amarira ashoke, niwumva ugiye kurira atembe ajya munda”
Njyewe-“Niyo yatemba ku matama ntacyo, biriya bavuze nkeka ko bivuze kwihangana, ushobora kurira ariko ukanihangana, nibyo Sabine yakoze kugeza aho namumenyeye, nkamusanga nkamusaba guturana nawe kuri uwo musozi wa wenyine, Doctor uwo niwe Sabine sinzi niba ukwihangana kwe ariko kwabaye gucye bigatuma aremba?”
Uwo mugabo Dr Nkusi amazina yari yambwiye namaze kumubwira ibyo byose maze aratuza hashize akanya katari gato akubita ikaramu ku meza buhoro bigaragare ko yari yagiye kure cyane, yarashigutse ahita ambwira,
Doctor-“Harya witwa nde?”
Njyewe-“Nitwa Ryan!”
Doctor-“Ryan! None se nta wundi muntu wo mumuryango we waba uzi?”
Njyewe-“Muga! Ndamuzi! Papa we ndamuzi”
Doctor-“Yeee?”
Njyewe-“Ndamuzi yewe numbu musize naho mumpamagaye ndi, ari kwishima ashikura mushikaki”
Doctor-“Ntibishoboka?”
Njyewe-“Doctor! Ibya Sabine ni ibyo nakubwira, nubwo ntajyaga mvuga ibyo nabikijwe mu mutima ariko bibaye ngombwa, ahari yenda nibyo byaramira amagara ye mbona amucika?”
Doctor yongeye guceceka gato, ahita ambwira,
Doctor-“Urakoze cyane Ryan! Ngiye gukora uko nshoboye, ibyo umbwiye birahagije, gusa ngaye uwo mugabo gito! Mbega?”
Njyewe-“ Murakoze cyane kundema ikizere, rwose mumfashe namwe muri ababyeyi nkuko mbibabonaho, mumfashije mwamwitaho nk’ umwana wanyu kuko njye usibye kumuba hafi no kuba numva mwikundiye, nkeneye imbaraga zirenze izanjye”
Doctor-“Harya ngo nyina yitwaga nde?”
Njyewe-“Yewe! Naba nkubeshye pe!”
Doctor-“Nta nubwo uzi aho bari batuye?”
Njyewe-“Ariko rero Doctor! Nawe watandukiriye, ibyo se urumva byagufasha iki?”
Uwo mugabo ushesha akanguhe yandemye ikizere, yongera kundema ikizere anyemerera gufasha Sabine kandi koko narabibonye guhera uwo mwanya yajyanye Sabine kurwarira aha wenyine,
Mu gitondo nashigutse hari unkozeho ….yari umukozi wakoraga isuku mu bitaro, bwari bwacyeye,
We-“Bwacyeye bwacyeye, manika amaguru dukorope!”
Nahise mpaguruka aho nari ndi nkomeza njya hanze ndinanura, muri ako kanya telephone iba irasonnye, yari Cedro.
Nakanze yes nshyira ku gutwi,
Njyewe-“Hello! Cedro!”
Cedro-“Ryan, bite bite? Imana ishimwe ubwo witabye”
Njyewe-“Uuu? Nigeze nanga kwitaba se?”
Cedro-“Ngo iki? Uzi Inshuro zose naguhamagaye umaze kutwereka igihandure?”
Njyewe-“Uuuh? Uravugisha ukuri?”
Cedro-“None se nkubeshye koko? Wabibaza abakozi n’ abakiriya boho twari turi, ewana babonye uciyeho wiruka nanjye ngukurikiye bagirango ni umukiriya ubacitse bose bakwirukaho ubereka igihandure, umaze kurira moto nibwo bagarutse birahira umujura w’ umuhanga, maze Bravo si ukogeza karahava, birumvikana yababwiye ko uri umurwayi wo mumutwe gusa ntabwo nari kubyihanganira nahavuye dushwanye”
Njyewe-“Burya bwose nuko byagenze?”
Cedro-“Ahaaa! Nakomeje kuguhamagara wanga kwitaba ndahangayika niyo mpamvu nkuramukiye”
Cedro namubwiye byose uko byagenze, ndetse musaba uruhushya uwo munsi gusa yatangajwe cyane nukuntu mfata Sabine, nanjye uwo munsi namenye neza ko byarenze igaruriro kugeza ubwo ntabasha kubibona.
Niriwe aho uwo munsi gusa nari nahejwe aho sabine ari, ku gicamunsi nibwo Dr Nkusi yansanze aho nari nicaye ndi gutura ibishyito kubera umunaniro ankoraho twinjira aho Sabine yari ari, akimbona yaratunguwe cyane, nashimishijwe no gusanga atakiryamye yicaye, nihuta musanga ngiye kurambura intoki ndikanga ndacyebuka ndeba muganga, aramwenyura, arasohoka arakinga.
Nahise muhobera, yari yatoye agatege, naramwitegereje numva ibyishimo muri njye maze ahita ambwira,
Sabine-“Ryan! Wageze aha ute?”
Njyewe-“Kuhagera byo…nako tube tubisimbutse ahubwo se urumva umeze ute bambe?”
Sabine-“Sha ndumva naniwe gusa, ahubwo se buriya naje aha numva ndembye koko?”
Njyewe-“Kuremba gusa se? Ahubwo watekereje kuza kwa muganga gute utambwiye?”
Sabine yatangiye kumbwira uko yageze kwa muganga, byongeye kunkora ku mutima mbona ko koko yamenyereye kugwa akabyuka ariko akirwanaho kuko ntawe abona hafi ye.
Nanjye namubwiye uko nabimenye, aranshimira nubwo bitari ngombwa maze muri ako kanya ndamubwira,
Njyewe-“Sabi! Ihangane ndahari kandi igihe niki ngo ubone uwo ndiwe mu buzima bwanjye, nasiganiwe kuza ngo nkubwire ijambo ngifite amahirwe yuko unyumva, gusa Imana nsenga irabikoze”
Sabine-“Yooh! Niki wasiganiwe kuza kumbwira wumvise ko ndi mu bitaro Ryan? Wumvaga ko ntazongera kukumva?”
Njyewe-“Oya nuko nazababara ubuzima bwanjye bwose ndipfanye ntarikubwiye”
Muri ako kanya urugi rwongeye gufunguka yari Dr Nkusi, yarampamagaye ndahaguruka, ngeze ku muryango nongera gucyebuka ndeba Sabine, aramwenyura nkurikira Doctor twerekeza mu biro bye, tugezemo yongera kunsaba kwicara,
Doctor-“Ryan! Nkuko nabikwijeje, nagerageje kwita kuri Sabine uko nshoboye, ndagira ngo nkubwire ko yatangiye gutora agatege nawe kandi wabyiboneye!”
Njyewe-“Nabibonye Muga! Kandi ni ukuri Imana ibahe umugisha, ndizera ntashidikanya ko uwabyutse akicara aranahaguruka ndetse agasimbuka nk’ inyana iri mu ruhongore”
Doctor-“Hhhhh! Utyoo! Gusa ariko kandi hari icyo nshaka kukubwira….”
Njyewe-“Yego ndakumva Doctor! Ndakumva ni ukuri”
Doctor-“Nkurikije uko wambwiye uriya mukobwa abayeho, hari icyo nabonye kandi niteguye kugufashamo nkuko wabinsabye”
Njyewe-“Eeeh! Doctor? Koko?”
Doctor-“Yego rwose”
Njyewe-“Mbega! Uri umuntu mwiza cyane rwose! Eeh! Imana iguhe umigisha na mikuru yayo”
Doctor-“Icyo nifuza kugufasha rero, nuko wakumvisha Sabine akaza kuba I wanjye, ntakomeze kuba wenyine kuko….”
Njyewe-“Ngo…ngo sabine akaza kuba iwawe?”
Doctor-“Yego rwose, abaye yaza kuba iwanjye namufasha cyane, nkuko wabimbwiye akeneye kuruhuka ibyahise, mbega….”
Ako kanya nahise muca mu ijambo ndahaguruka,
Njyewe-“Ngo Sabine akaza kuba I wawe? Ntibishoboka? Doctor! Ibyo ntibishoboka, nanjye nkabona izo mpuhwe? Ahubwo ngize amahirwe arorohewe, twajya no kwivuriza ahandi, nako reka nze nkwereke”
Ako kanya nahise mfungura umuryango ndasohoka, nkomeza ngana mu cyumba Sabine yari arwariyemo, Doctor anza mu nyuma ampamagara cyane nkomeza kwica amatwi …………………………………………
Ntuzacikwe na Episode ya 20 y’ inkuru ndende Sabine ejo mu gitondo


text:
Abanyeshuri biga ku Rwunge rw’Amashuri rwa REGA Catholique mu Murenge wa Bigogwe bavuga ko biga nabi bitewe n’amashuri yabo atagira amadirishya n’inzugi.
Bavuga ko iyo imvura iguye amasomo ahagarara kuko buri wese ahita yiruka ashaka aho yikinga kugira ngo atanyagirwa.
Prince Mico wiga kuri iri shuri ati “ Iyo imvura iguye, ruhita tujya gushaka aho twugama. Iyo ihise nabwo ntidusubira mu myanya yacu kuko haba hakonje. Mu gihe cy’imvura biba bigoye ko twiga amasaha yose.”
Pascal Simpenzwe, Visi-Meya Ushinzwe Imibereho Myiza y’Abaturage yabwiye ikinyamakuru Rwanda Tribunedukesha iyi nkuru ko iki kibazo bakizi ariko ko bateganije kugikemura.
Ati “ Iki kibazo turakizi. Ariya mashuri arashaje cyane ariko twabishyize mu ngengo y’imari ya 2019/2020. Agomba kubakwa kuko abana ntibiga neza cyane mu gihe cy’imvura.Umwaka utaha bizaba byakemutse.”
Uyu muyobozi aravuga ko iki kibazo kizakemuka mu mwaka utaha mu gihe aya mashuri bigaragara ko ashaje cyane ku buryo byakurura n’izindi mpanuka zitunguranye zahitana n’ubuzima.
FRED MASENGESHO


text:
IMIGANI 8:32-36
32.Nuko rero bana banjye nimunyumvire,Kuko hahirwa abakomeza inzira zanjye.
33.Mwumve ibyo mbahugura mugire ubwenge,Ntimubwange.
34.Hahirwa umuntu unyumvira,akaba maso mu marembo yanjye iminsi yose,Agategerereza ku nkomo z’imiryango yanjye.
35.Kuko umbonye wese aba abonye ubugingo, kandi azahabwa umugisha n’Uwiteka,
36.Ariko uncumuraho aba yononnye ubugingo bwe,Abanyanga bose baba bakunze urupfu.”
Uyu ni Yesu Kristo wavugiye mu ijwi n’inyandiko by’Umwami Salomo:
Iri jambo nawe rigutere guharanira gushaka Imana ku giti cyawe no kuyumvira muri byose, kuko uyibonye wese aba abonye ubugingo, ariko uyicumuyeho asubira inyuma, akaba abwononnye;
Dore rero zimwe mu ntambwe umukristo atera iyo ajya gusubira inyuma:
Kudasoma ijambo ry’Imana ari wenyine;
Guhunga umuntu ukijijwe neza, agahora aharanira kubana n’abanyantege nke; Kugenzura intege nke z’uwakijijwe neza, akaba ari zo agira urwitwazo rwo kudakiranukira Imana;
Kwihesha amahoro aho kumenekera imbere y’Imana ngo yihane ku bw’ijambo ryayo yumva.
Nyamara ijambo ry’Imana rivuga ko abanga Imana baba bakunze urupfu, kandi ko kubaha no kubana n’Imana atari Imana ubwayo bigirira umumaro, ahubwo ko inyungu ari iza nyir’ukubikora (Yobu 35.8).
Cyakora kumvira Imana kwawe ntibiryohera kamere yawe y’umubiri kandi ntibishimisha Satani, ariko binezeza Imana (Imigani 23.15)
Sawuli na we yumvise ijambo Imana imutumyeho ntiyariha agaciro ahubwo akora byinshi byayibabaje, bituma imuca ku ngoma n’ubwo mbere yari yaramuhaye amasezerano meza;
Nawe rero ntukite ku rutoto rw’abantu ngo bigutere gusuzugura Imana nk’uko byagendekeye Sawuli (1Samweli 15.24), ahubwo uyisabire imbaraga zo kuyumvira muri byose kugeza ubwo kristo azaza gutwara itorero.


text:
1. Tewofilo we: Muri cya gitabo cya mbere nanditse ibyo Yesu yabanje gukora no kwigisha byose,
2. kugeza ku munsi yazamuriwe mu ijuru amaze gutegeka intumwa yatoranije, azitegekesha Umwuka Wera.
3. Amaze kubabazwa ababonekera ari muzima, atanga ibimenyetso byinshi, agumya kubabonekera mu minsi mirongo ine avuga iby’ubwami bw’Imana.
4. Nuko abateraniriza hamwe, abategeka kutava i Yerusalemu ati “Ahubwo murindire ibyo Data yasezeranije, ibyo nababwiye:
5. kuko Yohana yabatirishaga amazi, ariko mwebweho mu minsi mike muzabatirishwa Umwuka Wera.”
6. Nuko bamaze guterana baramubaza bati “Mbese Mwami, iki ni cyo gihe wenda kugaruriramo ubwami mu Bisirayeli?”
7. Arabasubiza ati “Si ibyanyu kumenya iby’iminsi cyangwa ibihe Data yagennye, ni ubutware bwe wenyine.
8. Icyakora muzahabwa imbaraga Umwuka Wera nabamanukira, kandi muzaba abagabo bo kumpamya i Yerusalemu n’i Yudaya yose n’i Samariya, no kugeza ku mpera y’isi.”
9. Amaze kuvuga atyo azamurwa bakimureba, igicu kiramubakingiriza.
Icyo twaremewe ni uguhimbaza Umuremyi wacu. Ba sogokuruza bamaze guhusha iyo ntego nibwo birukanwe mu ngobyi bari bararemewe. Ubusabane bwabo n’Imana bwari bupfuye. Ibyishimo by’umuntu byuzuye biboneka iyo asabana n’Imana. Ubuze ubwo busabane aba ari nk’upfuye ahagaze.
Imana ntiyarekeye aho, yagiye ishaka aho yakongera guhurira n’umuntu. Nibwo yategetse Mose kubaka ihema ari naryo bashyize i Shilo bamaze kugera i Kanani. Niho bayisengeraga, niryo ryari ikimenyetso cy’ukuba kwayo hagati muri bo kuko ryarimo isanduku y’Uwiteka. Iryo hema niryo ryasimbuwe n’ihema rya Dawidi, ryo rikaba ryari rifite umwihariko ko Isanduku y’Uwiteka itari igikingirijwe n’umwenda, rubanda baramyaga Imana bayitegeye. Hakurikiyeho insengero zinyuranye zaje nyuma y’urwa Salomo rwasubiye kwigiza Isanduku y’Isezerano kure, aho umutambyi mukuru yageraga rimwe mu mwaka. Ariko umugambi w’Imana ni ukubana n’abantu bayo bya bugufi. Umuhanuzi Amosi yawuhishuriweho avuga ko ku munsi w’Uwiteka azegura ihema rya Dawidi ryaguye kandi akica ibyuho byaryo. (Amosi 9:11).
Igihe cy’agakiza gisohoye, Imana yaje mu ishusho y’umuntu, ibana n’abo yaremye. Ubusabane bushyitse bwari butangiye, ariko busohora neza Yesu amaze gutsinda urupfu akanasubira mu ijuru kutwoherereza Umufasha. Mbere yo gusubira kwa Se, Yesu yadushyize mu biganza by’Imana kuko yari adusigiye umurimo wo kuyihimbariza mu isi kandi tutari abayo.(Yohana 17).
Hari ibyo kumenywa n’umuntu ushaka gusohoza iyi mpamvu nyamukuru y’ukubaho kwe:
Kwizera
Impamvu Yesu amaze kuzuka yongeye gufata iminsi mirongo ine yo kugenda yihishurira abigishwa be, kwari ukugira ngo abagarure kuko bari barahabijwe n’ubwoba. Mu bwoba ni kure y’ubusabane n’Imana. Ubwoba bwabibagije ko yari yarasezeranye ko azazuka. Utakaje kwizera aba abuze urufatiro rw’ibindi byose bigize agakiza. Kwizera niko kutumenyesha ko ibigaragara byaremwe mu bitagaragara, bityo tukarenza amaso ibigaragara. Udafite kwizera ashishikazwa no kuvoma amazi ntiyite ku isoko akomokamo. Kuramya Imana nyabyo si ugutinda ku gitangaza ubwacyo, ahubwo ni ukwerekeza amaso aho gikomoka. Ku Nyanja Itukura, Imana yatangajwe no kubona ko Mose wari warayihishuriwe nawe atatse kimwe n’abo ayoboye. Imana yo kwizerwa kandi itagira ikiyinanira yo ntikangwa n’inyanja. Twebwe ntitureba ku biboneka kuko ari iby’igihe gito. (2 Abakorinto 4:18).
Kurindira
Ni umurimo usaba gutegereza no kwihangana. Iyo unaniwe gutegereza utakaza byose, n’icyo wifuzaga ntukigereho. Niko byari byagendekeye Petero n’abamukurikiye bibagiwe ko Yesu yari yarabagize abarobyi b’abantu, bigendeye barara baroba bacyesha ijoro ntacyo bafashe. Nyamara Yesu yari afite ibyo bakeneye kuko ahabasanze niwe wabagaburiye. Iyo twakiriye Yesu, byose ntibihita bikemuka, haba hari urugendo rwo kugenda duhinduka kandi bidusaba kumenya kubaha uwaduhamagaye turindira. Marayika ageze kuri Daniyeli wasengeraga ubwoko bwe n’igihugu cye yamubwiye ko ugusenga kwe kumvikanye kuva ku munsi wa mbere kandi igisubizo kikaza ubwo. Ariko iyo minsi igera kuri makumyabiri n’umwe akaba yari yatindijwe n’umutware w’ubwami bw’u Buperesi. Si uko Imana ari inyantege nke, ahubwo ni uko iba igitegura aho tuzaba turi n’uko tuzaba tumeze mu gihe twamaze kubishyikira.
Guhabwa imbaraga z’Umwuka Wera.
Ubusabane n’Imana ntibushoboka rwose mu mubiri. Hakenewe kwinjira mu isezerano ry’Imbaraga z’Umwuka Wera. Iyo bitaba ibyo, kubana na Yesu imyaka igera kuri itatu yose kwari kuba guhagije ngo Petero ahinduke umugabo nyamugabo wo guhamya ibye. Nyamara uwari wamwihakanye imbere y’umuja ni nawe wamuhamije imbere y’abamwishe n’abatware nyuma yo kuzihabwa.
Kumenya umumaro w’Umwuka Wera.
Umwuka Wera si uw’amateka, ni ubuzima buhoraho. Uko ab’itorero rya mbere bahuraga banasangira ibyabo, bamanyaguraga umutsima kandi bakongera kuzuzwa. Ibyo abasha gukora ni ibyo twumvise n’ibindi byinsi tutarabona. Niwe uhindura umuntu kuba umuhamya nyawe. Umuhamya w’ukuri ni usubira mu byo yavuze ejo kuko Umwuka ubimuvugisha adahinduka, ndetse akaba yanabipfira. Kubw’imbaraga ze abari ab’intege nkeya nka Petero bemeye kwicwa urw’agashinyaguro. Sitefano aterwa amabuye ari nako asabira abayamutera kandi ntiyacogora guhamya kugeza aho yahishuriwe Yesu ahagurutse kumwakira.
Ntituzabasha kuramya Imana niba dukomeje kwikiriza intero y’ubwihebe bw’isi. Iradushaka mu busabane nayo. Kubw’Umwuka Wera w’Imana, ubuzima bwacu bube umuhamya w’agakiza. Amen!


text:
Iki gikorwa AHUPA yagitangije bwa mbere mu 2014, aho bigishije abantu batandukanye ibijyanye no gutegura no gutangaza ibiganiro, gutunganya amashusho, amafoto na graphic design. Kugeza ubu iki kigo kimaze kugeza ku isoko ry’umurimo abantu benshi bakorera televiziyo za hano mu Rwanda.
Amasomo atangwa mu byiciro bibiri, aho umunyeshuri abanza ku ntebe y’ishuli ubundi mbere yo gusoza igihe kiba cyaragenwe akabasha kwimenyereza umwuga kur BTN TV, imwe mu muri televiziyo zigenga mu Rwanda, mbere yo guhabwa impamyabushobozi igaragaza ubumenyi yungutse.
Kwiyandikisha ku bifuza kwiga muri AHUPA TV Academy ubu byorohejwe kurushaho ako bikorerwa ku rubuga rwayo, ugahita unishyura ukoresheje Mobile Money.
Uyu mwaka amasomo azatangirwa mu turere twose tw’igihugu aho abanyeshuri icumi ba mbere bazitwara neza bazahita bahabwa akazi, kandi abazahugurwa haziyongeraho amasomo yo kwihangira imirimo, habeho no kubafasha kubona igishoro.


text:
Rimwe na rimwe umuntu yifuza kugera ku kintu ariko ntabashe kukigeraho, akenshi bitewe no kutamenya uko abyitwaramo cyangwa se ntakurikize inama agirwa, utuntu twagufasha kugera kucyo wifuza bitakugoye, ariyo mpamvu tugiye kubamenera ibanga k’ utuntu twagufasha gukurura abakobwa.
Haba harabayeho igihe mu buzima bwawe wifuje ikintu kuva cyera, ukifuza ko cyakugirirwaho, tuvuge ukabona nk’ umukunzi w ’ukuri wifuje? Musore nshuti, ukeneye kumenya ibanga k’ utuntu twagufasha gukurura abakobwa? Soma iyi nkuru maze umenye byinshi kuri iyi ngingo.
Akenshi usanga abasore benshi baba bifitemo akantu k’ubwoba no gukomeza ibintu iyo babonye umukobwa w’inzozi zabo bifuza, bikabagora ndetse bikagera n’aho biheba, kubera ukuntu baba baragerageje gushaka uwo mukobwa ariko ntibabashe kumubona, bagahora bababaye kandi bakomeza kwibaza uko bakwibana murugo rwa bonyine.
Niba wifuza gutereta umukobwa, kumureba gusa ntacyo byakumarira, nk’uko buri umwe wese yabyibonera, ibikorwa uzakorera uwo mukobwa ndetse n’abantu muri rusange nibyo bizaguha umusaruro . Kugira ngo ibintu bibe byakorohera, ugomba kwiga neza kuri ibi bintu bitatu tugiye kukubwira hano, byerekeranye n’ ibanga k’ utuntu twagufasha gukurura abakobwa, gutereta no kwigarurira umukobwa w’inzozi zawe.
Kwigaragaza kandi ukagaragara neza:
Kuri aka kantu k’ibanga ka mbere, garagaza ko wifitiye ikizere uhereye ku myambaro n’uko witwara. Witegereza abandi bantu ko bakwereka uko ugomba kwitwara no kwambara neza ukaberwa, aho uri hose jya uhora wambaye neza kandi ufite isuku bizakugeza kure.
Ugomba kumenya ko utagomba kwisumbukuruza ngo wambare ibikurenze, ibihenze nk’ibyabandi bakire bakurenze, ahubwo ukeneye ibituma utandukana n’abandi kandi ukagaragara neza mu bandi.
Menya gukurura amaso y ’abakobwa:
Umugambi wawe ni kwigaragaza aho uri hose kugirango abakobwa bakurebe aho kureba abandi basore bakwegereye. Mu basore benshi muba muri kumwe cyangwa baba bakwegereye, ugomba kuba ufite ikintu cyawe cy ’umwihariko kigutandukanya nabo, ikintu cyatuma abakobwa bose bakureba aho kureba abandi muri kumwe.
Kimwe mu byagufasha kugera kuri iyi ntego ni uguherekezwa n’abakobwa b’inshuti zawe ahantu henshi ugiye, cyane ko iyo unafite inshuti z’abahungu mugendana nazo ziba zikeneye abakunzi . Iyo uri kumwe nabo agaciro kawe kariyongera cyane kandi abakobwa bazagufata nk ’umugabo ubakurura kandi bumve ko uri uwo kwizerwa kuko ’abakobwa mugendana baba bakwizeye . Ibi bizakurura umukobwa w’inzozi zawe, atangire akwiyumvemo, atangire anabaririze ibikwerekeyeho .
Gushakisha inzira yamugeraho:
Menya ko kwiyegereza abakobwa bigomba kuba biri mu buzima bwawe bwa buri munsi, ugomba kumenya kubasekere ku buryo ubusabane hagati yanyu bugaragarira buri wese, kandi unagerageze kuganiriza abakobwa bose beza musanzwe muziranye . mu gihe wabonye umukobwa w’inzozi zawe, shakisha ahantu akunda kuba ari cyangwa aho akorera, ujye uhigenza batangire bakumenye, nawe utangire umwinjirire umuganiriza.
Numara kuba wamugezeho mwiyegereze kandi wiyegereze n’abandi bakobwa b’inshuti ze n’abo bagendana, byagufasha kurushaho ushoboye guhitamo muri abo uwo wifuza kandi ubona akwitayeho, ukamugira inshuti isanzwe . Umaze kubigeraho, igisigaye uzaba ukeneye ikindi kintu gikurura abakobwa bita “guhuza.”
Guhuza bizagufasha kwihutisha ibintu kugira ngo umukobwa w’inzozi zawe atandukane n’abandi maze abe yagukunda bizira uburyarya. Ibanga ririmo hano ni gushaka ikintu muhuriyeho, kikabahuza kandi ukabikora mugihe kitarambiranye uhereye ku nshuro ya mbere umuganirije.
Twizere ko ibanga k’ utuntu twagufasha gukurura abakobwa riragira icyo rigufasha mu rugendo rwawe rwo gushaka umukunzi w’inzozi zawe.


text:
Yabyaye neza nyuma yo kubagwa kabiri
Iyo umuntu abyaye bwa mbere bamubaze usanga akenshi ahita yumva ko n’abandi bana bose bazakurikiraho azababyara abazwe. Uyu mubyeyi waduhaye ubuhamye nawe avuga ko ubwo yari amze kubagwa kabiri yumvaga bidashoboka ko yazabyara neza ariko byamubayeho mu bintu atatekerezaga.
Yagize ati ; ‘ ndi umubyeyi w’abana batatu,babiri ba mbere nababyaye bambaze uwa gatatu mperutse kubyara we avuka binyuze mu nzira zisanzwe batambaze.
Ubwo nari ntwite inda ya gatatu numvaga mpangayitse kuko natecyerezaga kubagwa bwa gatatu nkumva ubwoba buranyishe. Gusa nkuko abaganga babimbwiraga sinigeze ntekereza ko nabyara neza kandi mbere narabazwe.
Igihe cyo kubyara kigeze nagiye kwa muganga mbabwira ko nsanzwe mbyara bambaze nabo batangira gutegura ibikoresho ngo bantabare banatabare umwana kuko nari meze nabi cyane. Mu gihe abaganga bahugiranye mu gushaka ibikoresho numvise aje ndasunika umwana aba aravutse binyuze mu nzira zisanzwe.
Numvise bidashoboka abaganga nabo bahise batangara bareba ko nta kibazo inkovu z’ubushize zaba zagize basanga ntacyo ndetse n’umwana yari muzima nta kibazo yigeze agira.
Akenshi iyi mbibwiye abantu ntibajya babyemera ariko birashoboka cyane. Abaganga bansobanuriye ko kubyara neza nyuma yo kubagwa bishoboka nubwo ari gake gusa mvuga ko ari Imana yikoreye ibitangaza kuko njye nta nubwo nari mbizi ko washobora kubyara neza warabazwe kabiri kose.


text:
Uko wambara neza ugiye mu kazi ko mu biro
Kwambara neza ugiye mu kazi ni byiza gusa ugomba kumenya ko bitandukanye no kwambara neza ugiye mu birori cyangwa kwambara neza ugiye gutembera. Buri gahunda n’umwambaro wayo. Aya rero ni amabanga wakurikiza ngo ube warimbye kandi wambaye ibijyanye n’akazi:
1. Ba wowe. Niba ukunda amabara agaragara cyane yambare, niba ukunda inkweto ndende zambare, niba ukunda ikirungo cyo ku munwa gitukura cyane gishyireho, gusa umenye uko ujyanisha kuburyo muri rusange uba udakabije mu mabara cyangwa mu birungo. Byose bibe mu rugero.
2. Gura ibintu byiza aho kugura byinshi. Kandi ugire umutayeri wizeye uzajya akora neza imyenda waguze mu buryo iba ikumezeho neza. Ikindi wite ku myenda waguze umenye uko imeswa, niba hari ihanagurwa nabyo ubikore.
3. Ntiwambare sandari ku kazi. Sandari ziberanye na week end. niba udakunda inkweto zifite talon ambara izo hasi ariko zifunze.
4. Irinde kugaragaza umubiri wawe cyane. Irinde imyenda migufi cyane, cyangwa ibonerana cyane, cyangwa igufashe cyane.
5. Irinde ibirungo bikabije. Ushibora gusiga ku munwa ibara rigaragara cyane ariko irinde ibirungo byinshi ku maso, ibitsike binini cyane. Mbese wisige ibirungo biringaniye muri rusange.
6. Ku bijyanye na za bijoux nabwo koresha amaherena adasakuje cyane, na chainette zitari nini cyane. Koresha ibintu bituje.
7. Ku bijyanye n’ibigezweho. Irinde kubikabya nabyo, ushobora kwambara nk ikintu kimwe kigezweho mu buryo kidakabije ukakijyanisha n’ibindi bisanzwe.
Muri rusange ni byiza kumenya ibyemewe kwambarwa ku kazi kawe, reba uko abayobozi bakuru bambara wambare ibijya gusa gutyo. Zirikana ko utambara bijyanye n’umwanya ukoraho ahubwo ibijyanye n’uwo wifuza gukoraho.
Hifashishijwe urubuga rwa carriecolbert
Photo: google


text:
Bimwe mu biranga ubuzima bw’abantu n’imyizerere aho abantu benshi baba bafite imyizerere runaka nko kujya mu ijuru,kwizera Imana nubwo batayibona,kwizera imigenzo runaka n’ibindi.
Imwe mu ntambwe zituma habaho Jenoside ni uko abantu bamwe babwirwa ko abantu runaka ari babi,bafite imiziro ndetse ko kubica bagashira byatuma isi iba nziza cyane.
Intambwe 8 zituma habaho Jenoside
Umuhanga mu gukora ubushakashatsi ku byerekeye Jenoside witwa Prof.Gregory H. Stanton washinze umuryango witwa Genocide Watch ufasha mu kurwanya Jenoside,kuyigaragaza no guhana abayikoze n’abayiteguye.
1.Kuvangura abantu:Iki gice gitangira hakoreshwa ijambo “twe na bariya”,abantu bakagabanywa mu matsinda bagendeye ku butunzi,ku idini,ku bwenegihugu.Ibi nibyo byakomotsemo amazina Abadage,Abahutu,Abatutsi,Abatwa n’Abayahudi.
2.Gushyiraho ibimenyetso bitandukanya Abantu:Muri iki gice abantu bahabwa amazina cyangwa ibimeneyetso bibatandukanya n’abandi.Abantu biswe Abatutsi,Abatwa,n’Abatutsi.
Abantu bahabwa kandi ibintu bibatandukanya nk’imyenda,Amarangamuntu,n’ibindi.Muri jenoside yakorewe Abayahudi bahawe inyenyeri y’umuhondo,mu Rwanda batanga amarangamuntu yanditsemo amoko n’ibindi.
3.Gutoteza abantu: Iki gice kirangwa no kwambura uburenganzira itsinda ry’abantu bagatangira kubita inyenzi nkuko byakorerwaga abatutsi mu Rwanda,kubita imungu,kanseri cyangwa mikorobe,udukoko,n’ibindi.Abantu bamburwa uburenganzira bumwe na bumwe nko gutora,kuvurwa,kwitwa abantu,n’ibindi.
4.Guhuza Gahunda/Umugambi: Buri gihe Jenoside iba imaze igihe kinini itegurwa na Leta aho hakoreshwa inzego za gisirikare n’inzego zitazwi zitozwa kwica abantu.Leta itanga imyitozo ikomeye n’ibikoresho bizafasha abantu kumara abandi.Abiyemeje kwica bahabwa ibihembo n’agahimbazamusyi kugira ngo bakore ubwicanyi bashishikaye.
5.Guca itsinda rimwe ry’abantu ukarituza ukwabo hagashyirwaho amategeko abaca mu bandi bantu aho mu Budage hari harashyizweho amategeko abuza Abadage gushyingiranywa n’Abayahudi.Abadage bari barasobanuriwe ububi bw’Abayahudi kugira ngo babange.Ibi bikorwa kugira ngo hatazagira ubangamira umugambi w’ubwicanyi.
6.Imyiteguro ya nyuma:Imigambi ya nyuma y’ubwicanyi ishyirwaho.Leta cyangwa inyeshyamba zipanga ibyo zakorera amoko yashyizweho.Haduka imvugo zivuga ngo “Nitutabamara bazatumara”.Jenoside itangira kugirwa uburyo bwo kwitabara.Abicanyi bahabwa imbunda n’ibindi bikoresho byo kumara abandi.
7.Ubwicanyi :Abagomba kwicwa baba bazwi kuko baba barahawe ibirango,baratujwe ahantu hamwe cyangwa se barambitswe imyenda ibatandukanya n’abandi.Imitungo yabo iba yarafatiriwe ku buryo batashoboraga guhunga.
Ubwicanyi buhita butangira ubwoko runaka bukicwa bwitwa ko atari abantu.Hakorwa ibikorwa by’ubwicanyi,gufata ku ngufu,n’ubugome bw’indengakamere.
8.Guhakana Jenoside: Nyuma y’ubwicanyi bw’indengakamere,abakoze Jenoside n’abayiteye inkunga batangira kuyihakana bakavuga ko itabayeho.Abicanyi bagerageza gucukura ibyobo byo gutamo abantu,gutwika imirambo n’ibindi.
Abagizi ba nabi bagerageza guhisha ibimenyetso ndetse bagatera ubwoba abatangabuhamya mu rwego rwo gupfobya Jenoside.Abicanyi batangira kuvuga ko nta cyaha bakoze kwica bagenzi babo.


text:
Perezida Paul Kagame yagaragaje ko gushyira imbaraga mu guteza imbere urwego rw’abikorera ari kimwe mu byatuma gahunda y’intego zigamije iterambere rirambye (SDGs) yihuta.
Ibi yabitangarije muri Ghana kuri uyu wa 11 Ukuboza 2017, ubwo yitabiraga inama igamije kurebera hamwe uburyo ibihugu byagera ku ntego za SDGs bikanazishyira mu bikorwa.
Iyi nama iyobowe na Perezida wa Ghana, Nana Akufo-Addo, yari yitabiriwe n’abagize Akanama k’Umunyamabanga Mukuru w’Umuryango w’Abibumbye kashyizweho muri Mutarama 2016 ngo kamufashe kumvikanisha no guharanira igerwaho rya SDGs bitarenze 2030.
Mu ijambo rye Perezida Kagame yavuze ko hari ibintu bibiri yifuza kugarukaho ku birebana na SDGs, bishingiye ku kuvugurura ibyagaragaye mu ishyirwa mu bikorwa ry’Intego z’Ikinyagihumbi (MDGs), aho bigendanye no kwiha intego nshya byagira uruhare mu guhindura imibereho y’abaturage.
Yagize ati “Icya mbere ni ugushyira imbaraga mu rwego rw’abikorera, nk’igikoresho cyo guhashya ubukene no kongera ubukungu, intego ziri mu mutima wa gahunda nyinshi z’ibihugu byacu.”
Yakomeje avuga ko gushyira SDGs muri gahunda z’ibihugu, no guharanira ko bishyirwa mu bikorwa bidashobora kugerwaho bigizwemo uruhare na guverinoma yonyine, ubufatanye n’abikorera bukaba bwatuma bagera ku musaruro wazanira inyungu impande zombi.
Yagize ati “Urugero, icyuho kiri mu kubona amafaranga yo gushyira mu bikorwa imishinga minini, cyakurwaho n’ishoramari ry’abikorera, binyuze muri gahunda ziborohereza, zishyirwaho n’inzego za leta, n’abandi bafatanyabikorwa.”
Perezida Kagame kandi yagaragaje ko icya kabiri ari uko kuri ubu iyi gahunda y’iterambere ihuriwemo n’ibihugu byose, aho kuba ibyateye imbere gusa, kuko bazi neza ko hari ibibazo bigera kuri buri wese, ibi bikazatuma hajyaho umurongo mushya w’ubufatanye ndetse n’igipimo gishya cy’intambwe igenda iterwa hagendewe ku miterere ya buri gihugu.
Perezida Kagame kandi yashimangiye ko u Rwanda ruzakomeza gufatanya n’ibindi bihugu, by’umwihariko binyuze mu kigo SDG Centre for Africa kiri i Kigali, cyashyizweho mu rwego rwo gufasha ibihugu byo ku mugabane kugira ubushobozi bwo gushyira mu bikorwa Intego z’Iterambere rirambye.
SDGs nk’intego zigamije kurandura ubukene, inzara n’ibibazo byugarije abaturage bitarenze 2030, zemejwe mu Nteko Rusange y’Umuryango w’Abibumbye ya 193 yabaye muri Nzeri 2015.
Izi ntego uko ari 17 zikora mu mfuruka zose z’ubuzima bw’abaturage, aho icyifuzo ari uko ubukene n’inzara ku Isi byagera kuri zeru, ubuzima n’imibereho y’abayituye bikazamuka, ireme ry’uburezi rikadadirwa, uburinganire bukimakazwa, abaturage bakagerwaho n’amazi n’isukura hakaboneka n’ingufu zihendutse kandi zitangiza ibidukikije.
Hanateganywa imirimo myiza n’iterambere ry’ubukungu, iterambere ry’inganda no guhanga udushya, kugabanya ubusumbane mu baturage, guteza imbere imijyi, kongera ibikenewe n’abaturage no kuringaniza uko bikoreshwa, kubungabunga ibidukikije n’ubuzima ku butaka no mu mazi, amahoro n’ubutabera bigasugira n’inzego zigakomezwa, kandi zose zigafatanyiriza hamwe ngo bigerweho.
src.rushyashya.net


text:
Ni umwanzuro wafashwe hashingiwe ku cyemezo cy’ubuyobozi bw’Akarere ka Kayonza cyo ku wa 24 Gashyantare 2018, kivuga ko inka zizajya zifatirwa mu kigo cya gisirikare cya Gabiro zizajya zigurishwa muri cyamunara, amafaranga avuyemo agashyirwa mu isanduku ya leta.
Umuhesha w’Inkiko wahawe kurangiza iyo cyamunara, Me Ndayobotse Silas, yatangaje ko iyi cyamunara izaba ku wa Gatatu tariki 11 Nzeri 2019.
Ati “Cyamunara izabera aho izi nka ziherereye mu Kigo cya Gisirikare i Gabiro mu Karere ka Gatsibo. Cyamunara izabanzirizwa n’igikorwa cyo gusura inka zizagurishwa kizatangira saa yine z’amanywa.”
Iyi cyamunara yabanje guteza ikibazo ubwo umuturage witwa Steven Safari ufite inka 104 mu zahafatiwe, yaregeye urukiko arusaba guhagarika icyemezo cyo kugurisha inka ze. Avuga yabanje kuzibura akaza kumenya ko zafatiwe ku butaka bwa gisirikare. Nyuma yo kunanirwa kumvisha ubuyobozi bw’akarere ngo burekure inka ze, ku wa 22 Nyakanga yitabaje Urukiko rwisumbuye rwa Nyagatare.
Urukiko rwaje kwanzura ko nazo zigurishwa hamwe n’izindi muri cyamunara. Mbere cyamunara yarebaga inka 158, ariko mu gihe zimaze zifatiriwe harimo imwe yapfuye.
Mu byumweru bishize, ubuyobozi bw’Akarere ka Gatsibo bwateje cyamunara inka 493 z’aborozi 18, havamo miliyoni 83.2 Frw mu gihe Akarere ka Nyagatare kabonye miliyoni 25 Frw mu nka 180 zagurishijwe, z’aborozi 13.
Ubuyobozi bw’Intara y’Iburasirazuba buvuga ko uwo mwanzuro w’uturere wafashwe ku bw’umutekano w’amatungo y’abatuye Intara y’Iburasirazuba no kurinda ikwirakwizwa ry’indwara z’amatungo.
Ubuyobozi bw’inzego z’ibanze na Minisiteri y’Ubuhinzi n’ubworozi buvuga ko Gabiro ari agace karimo indwara nyinshi kuko kabamo inyamaswa nyinshi z’agasozi.
Ubuyobozi bwa RDF n’abayobozi b’inzego z’ibanze bamaze iminsi bagirana ibiganiro n’abaturage, ku ngaruka zo kuragira amatungo yabo mu gace karimo uburwayi.
Mbere ngo hashyizweho ibihano birimo amande arimo kuva ku 15 000 Frw kugeza ku 38 000 Frw, ariko ngo ntabwo byatanze umusaruro.


text:
IBITAVUGA IMANA NTIBIGUTERE UBWOBA-Bishop Dr. Fidele Masengo
Yanditswe na IBYIRINGIRO September 9, 2019
Farawo na we ahamagaza abahanga n’abarozi, umuntu wese muri bo ajugunya inkoni ye hasi ziba inzoka, maze inkoni ya Aroni imira izabo (Kuva 7:11-12). Natekereje ukuntu Mose n’itsinda ry’abo barikumwe […]
Farawo na we ahamagaza abahanga n’abarozi, umuntu wese muri bo ajugunya inkoni ye hasi ziba inzoka, maze inkoni ya Aroni imira izabo (Kuva 7:11-12).
Natekereje ukuntu Mose n’itsinda ry’abo barikumwe bitwaye bamaze kubona inzoka zitabarika zibagose, zirimo zikurura imbere yabo. Bari bagoswe, bari bihebye, imitima yabo yarikanze bahinda umushyitsi, amaso yabo abava mu mutwe. Ariko Imana yari itaravuga. Abanzi batugiraho imbaraga Imana itaravuga Ariko natwe tubagiraho ubuhamya Imana imaze kuvuga.
Ushobora kuba nawe uzengerejwe n’amagambo y’umwanzi, n’urugomo ndetse na bwihebe kubera ibyo urimo kureba cg kumva. Imana ya Isiraheli igiye kuvuga.
Urabona ibisa n’inzoka ziva ku mwanzi bikugose, ngufitiye inkuru nziza: Ibitavuga Imana ya Isiraheli ntibigutere ubwoba.
Imbaraga zikurimo zimareho imbaraga z’ababisha bawe Kd amaboko yose aguhagurukiye ndetse n’ahagurukiye umuryango wawe atsindwe mu Izina rya Yesu.
Mwene So muri Kristo Yesu.
© Devotion shared by Dr. Fidele Masengo, The CityLight Center, Foursquare Gospel Church Of Rwanda
Izindi nkuru wasoma
Leave a Reply
You must be logged in to post a comment.


text:
Inyungu zo kwitangira umurimo w’Imana na Pasteur RUZINDANA Stanislas
Yanditswe na IBYIRINGIRO August 21, 2019
Impamvu abantu bamwe bananirwa mu byo bakora ahanini biterwa n’uko ibyo bakora baba batazi inyungu bazabonamo. Dawudi yagize ishyaka ry’ubwoko bwe yiyemeza no kuburwanirira, ariko ya banje no kumenya inyungu […]
Impamvu abantu bamwe bananirwa mu byo bakora ahanini biterwa n’uko ibyo bakora baba batazi inyungu bazabonamo.
Dawudi yagize ishyaka ry’ubwoko bwe yiyemeza no kuburwanirira, ariko ya banje no kumenya inyungu azabona.
Maze Dawidi avugana n’abantu bamuhagaze iruhande ati”Uzica uwo Mufilisitiya agakuraho Isirayeli igitutsi, bazamugororera bate? Mbese uwo Mufilisitiya utakebwe usuzugura ingabo z’Imana ihoraho, ni muntu ki?” 1 Samweli 17:26
Baramusubiza bati”, Umuntu uri bumwice umwami azamugororera ubutunzi bwinshi, amushyingire umukobwa we kandi azaha inzu ya se umudendezo muri Isirayeli.” 1 Samweli 17:25 .
Dawidi amaze kumva ingororano azabona byamuteye umwete kuko yari yasezeranyijwe ibintu bikomeye.
Muri iyi minsi hari ikibazo kigaragara abantu bamwe bananiwe kwitanga ku Mana bamaramaje, kuko bataramenya inyungu bazabona mo iyo ariyo .
Nyamara Bibiriya iravuga iti: Abashaka ubwiza n’icyubahiro no kudapfa babishakisha gukora ibyiza badacogora, izabitura ubugingo buhoraho. Abaroma 2:7.
Gukorera Imana harimo inyungu nyinshi ariko bisaba kubanza ukamenya iza arizo.
Uku ni ko Uwiteka avuga ati:” Hoza ijwi ryawe we kuboroga, n’amaso yawe ye gushokamo amarira kuko umurimo wawe uzaguhesha ingororano, ni ko Uwiteka avuga,.. Yeremiya 31:16
Usomye aya magambo urabona ko uyu muntu ari mu gihe kitoroshye cy’amarira no kuboroga ariko abwirwa ko akwiriye kwihanagura kuko imirimo ye izamuhesha ingororano.
Uku niko nawe ukwiriye kumenya neza inyungu iri mubyo ukorera Imana, kuko Moridekayi mu gihe yari mu kaga gakomeye ko kugambanirwa ngo yicwe yatabawe n’umurimo mwiza yari yarakoze wo kuburira Umwami.
Petero nawe yakoreye Imana ariko igihe kimwe yumva akwiriye kumenya ingororano azabona niko kubaza Umwami Yesu ati:” twebwe ko twasize byose tukagukurikira, none se tuzamera dute?” Yesu yamusubije ko ibyo basize byose bazabikubirwa inshuro ijana (100) kandi bakazaragwa n’ubugingo buhoraho. Matayo 19:27-29
Hari ingororano kubakorera Imana ,nicyo cyatumye Yesu abwira itsinda ry’abantu ati”,Nimuze muhabwe ingororano . ibyo byatewe n’imirimo bari barakoze yo kugirira neza abantu. Matayo 25:35-37
Mose nawe yari azi ingororano azahabwa nicyo cyatumye yemera gutukwa bamuhora Kristo.
kuko yatekereje yuko gutukwa bamuhora Kristo, ari ubutunzi buruta ubwo Abanyegiputa babitse bwose, kuko yatumbiraga ingororano azagororerwa. Abaheburayo 11:26
Mbese nawe iyo uhuye n,ibibazo bitandukanye byo gutukwa no gutotezwa ukumva ucitse intege usubizwamo imbaraga n’uko uzabona ingororano z’ibyo urimo gukora ?
Abantu bamwe igituma bagera ku ntego biyemeje kandi banyuze mu nzira itoroshye n’uko bahora bibuka ko hari inyungu bazabibonamo.
Wowe urimo gusoma ubu butumwa, n’ibyigenzi kumenya ko izo nyungu z’ibyo urimo gukora zitagarukira kuri wowe gusa, ahubwo zigera ku muryango wawe , Itorero ryawe,ndetse n’igihugu cyawe.
Nuko rero gira umwete wo gukomeza ibyiza wakoraga , Imana iguhe umugisha .
Iyi nyigisho yateguwe na Pasteur RUZINDANA Stanislas uturuka muri Eglise Apostolique Pour le Reveil au Rwanda/Kigali.
Izindi nkuru wasoma
Leave a Reply
You must be logged in to post a comment.


text:
Narikirije ndakomeza, nkihagera ku muryango nikije umutima numva ubwoba muri njye Nakomeje kwibaza icyo nje kumubaza kandi nzi neza ko ibyo nashakaga kumenya ari ibanga rikomeye nshobora no kuzira, ntangira kwibaza nti: “Ese nkomeze cyangwa mpine akarenge?”
Nikije umutima mbona naba mbaye ikigwari nsubiriyeyo aho, nateye intambwe nkomeza imbere ndakomanga ariko ntihagira unyikiriza ndongera ndakomanga nabwo ntihagira unyiraba ambwira ngo ninjire cyangwa se aheje.
Narebye imbere n’ inyuma mbona nta muntu uhari ndakingura ndungurwa no gusanga naho nakomangaga nta muntu urimo.
Narebye gusubira inyuma ariko biranga ndakomeza nicara imbere y’ameza hashira nk’ iminota itanu nta muntu mbonye, sinzi ukuntu nitegereje neza ku meza mba mbonye passport ebyiri ngira amatsiko kuko nabonaga isa na za zindi twari twaraziyeho.
Nahise niyegereza imwe mba ndayifunguye ariko n’ ubwoba bwinshi, nakubiswe n’ inkuba nsanze yanditseho amazina yanjye!
Nabaye nkukubiswe n’ inkuba ndatitira cyane mfata na ya yindi nayo ndebye mbona ni iya Tonzi ndwana no kuzishyira mu mufuka ariko kubera ubwoba mbanza mu masogisi kandi bitakunda…
Nkiri aho numvise umuntu uvugira kuri telephone abwira uwo bavuganana ngo yihangane ari mu bwiherero ubwoba burushaho kwiyongera ibyangombwa mbishyira mu mufuka w’ ikote ndahaguruka ntangira gufungura umuryango buhoro nkigera hanze nakubitanye na wa musore,
We-“Aaaah! Boss se murabonanye?”
Njyewe-“Eeeh! Boss…ibyangombwa…nta kibazo rwose turabonanye”
We-“Numvise usa n’ uvuga ibyangombwa ariko? Boss byo ntiyagukoesha udafite ibyangombwa, niyo ashaka kugutanga arabikwiba, ntuzagire uwo ubibwira ariko! Buriya mbikubwiye kubera wa munsi nyine nakwatse gutya ukampa agatubutse”
Uwo musore yavugaga ibyo ari nako nkomeza gutitira, ndeba hirya no hino agize ngo ambaze impamvu mpita mutanga,
Njyewe-“Wangejeje ku muryango se ko numva aho naciye ntarahamenya Bro”
We-“Hhhhh! Nawe uri foux kabisa, umuntu w’ umugabo ayoberwa inzira yanyuze aza? Ubwo se bibaye ngombwa ko uhunga waca he?”
Uwo musore yakomezaga kuvuga asa nuwibereye mu kinwanwa naho njyewe ninde kwihagarikaho, nabaye nkujya imbere ahita antanga aba ari we ujya imbere agenda yihuta kubw’ Imana y’ I Rwanda mbona ngeze hanze.
We-“Patron! Hanyuma se niba bibaye ukaba ubonye Job ntabwo wansigira….nawe nyine urabyumva ndavuga akandi ga supu ko kuza kurisha voka nimugoroba”
Ikikubwira umuntu ubura uko yerura avuga ibitamirika gusa sinari kujya muri byinshi nakoze mu mufuka ndamuhereza n’ ubundi nari narayabonye atankwiye, akiyashyira mu mufuka numvise mu kabari mo imbere ngo muzimye imiziki, ntihagire usohoka, kuva aka kanya aka kabari ntikangera gufunguka mutazanye ibyo tumaze kubura none aha.
Wa musore yahise yihuta, akinjira barakinga ako kanya mpita ninjira muri taxi voiture murangira aho tunyura dufata umuhanda.
Mu modoka tugenda umushoferi yakomeje kunyitegereza cyane, nari mfite ubwoba bwinshi amagambo numvise yanyeretse ko nakinaga n’ ubuzima nemera kujya mubyo ntazi, hashize akanya gato aba arambwiye mu kinyarwanda,
Shoferi-“Amakuru y’ iwacu I Rwanda se?”
Njyewe-“Eeeh! Ubwiwe niki ko ndi umunyarwanda?”
Shoferi-“Buriya hari impamvu”
Narikanze ngira ngo wenda kuva kare yahoze anshunga dore ko aho byari bigeze nari nabonye ko bya bintu bitoroshye, naracecetse ndyumaho dukomeza kugenda, twigiye imbere gato,
Shoferi-“Umaze igihe kingana gite ino se?”
Njyewe-“Ariko ushobora kuba wanyibeshyeho Shofe?”
Shoferi-“Ariko rero urangira ubusa kunsubiza ibyo ndi kukubaza, none se nti turi kuganira?”
Njyewe-“Ndumva naniwe Shofe! Ngeza aho nakubwiye nta kindi”
Twakomeje kugenda ducecetse ku mutima nti none yaba yamvumbuye akamenya aho ngiye?
Nahise nisubira,
Njyewe-“Shofe! Nugera aho ubasha guhagarara unsige gahunda nari mfite zirahindutse”
Shoferi-“Uhhh? Koko se? Ok! Nta kibazo kabisa”
Twakomeje kugenda ariko umutima ugihagaze, numvaga ko ikintu gitumye bafungirana abantu mu kabari cyanakwicisha umuntu, tugeze aho byashobokaga ko ansiga arahagarara ngifungura umuryango ahita acana itara ry’ imbere mu modoka arahindukira maze arambwira,
Shoferi-“Wigenda gutyo musore nkanjye kandi uri umwana w’ iwacu, ndeba mu maso, nubwo amajoro yampinduye, amaso agatukura nkaba nifurebye hose, ubu koko nta nubwo wakwibuka n’ ijwi?”
Uwo musore akimbwira atyo nagabanyije igihunga n’ ubwoba maze ndongera nkubitaho umuryango,
Njyewe-“Uuuh? Shofe…none se waba unzi? Ko mbona njyewe ntakwibuka? Cyakora ubaye waba unzi, unyihanganire rwose si ukukwirengagiza ahubwo iyi si yandiye isataburenge”
Shoferi-“Ndabibona ufite ubwoba, usa nuhangayitse ariko humura ugeze mu biganza by’ inshuti yawe y’ akahise”
Yahise akuramo ingofero,
Shoferi-“Ni njyewe Adam waje usanga mu iseminari tugahitamo kujya tugenda umujyo umwe tutazi aho tuzahurira mu minsi yo kubaho kwacu, nakubonye ndakumenya, uri Bruno, duherukana bandaza muri gereza nkagusigamo, burya nagarutse kugusura ndakubura, umbabarire ntabwo mbana kuriya!”
Ako kanya ibyishimo byarandenze ndahaguruka ngo muhobere nkubira umutwe hejuru ku modoka, muri ako kanya ububabare si nabwumvise nongeye kwikandira kuri hotel, hahandi nari nshumbitse nicaranye na Adam,
Adam-“Pole sana ndugu yangu, twe duhora mu modoka rero, twamenyereye kunama, wowe wamenyereye guhaguruka ubwo iseminari yarakuryoheye”
Njyewe-“Hhhhhhh!”
Adam-“Nkubeshye se? Twiga mu iseminari ikintu cyose cyabaga ari haguruka, aba frère baza…Adam haguruka utubwire….Joel haguruka utubwire, none nawe umenye ko ari njye urahaguruka ngo…”
Twakomeje guseka twisubirira mu kahise ari nako dusangira…koko byari bikwiye muri ako kanya, yangiye kumubwira iby’ urugendo rwe,
Adam-“Bruno! Burya Imana ihuza abantu bakabana bakamenyana izi aho bazahurira, ntabwo ushobora kumva agaciro mpaye kongera kukubona, burya tubonana naraye ntamiye ka manyinya nkanduranya nkarara muri gereza nari ndi mu nzira nziza ingeza ino,
Nari mfite umukobwa ukuze twamenyanye nkora muri restaurant kuko nkirangiza burya ubuzima bwaranshanze mbura inzira, mbona ikiraka cyo kujya nseriva muri iyo restaurant, uti uwo mukobwa twamenyanye gute rero, ndi hano gute?”
Njyewe-“Nguteze amatwi n’ amabinga wa mugani wa babandi”
Adam-“Reka ibyo by’ amabinga wowe ntiwayigeze, nuko ubwo Boss wanjye akaba afite umukobwa bakundana wankundaga kubi, iyo yabaga yaje kumureba wabonaga ko ari njye ashaka kwivugishiriza ngo kuko namusetsaga”
Umunsi umwe yaje, yansigiye agapapuro mu ibanga kanditseho nimero ze, muhamagaye ambwira ko hari icyo yifuza ko tuganira ambwira aho duhurira nanjye umunsi warageze ikibuno kimpa amaguru jugujugu dore ko ayo gutega ntari kuyabona, ayo nahembwaga yose nayabumbiraga hamwe ngaha nyiri nzu nakodeshaga”
Njyewe-“Ayayaya! Ko wahuritse muvandi!”
Adam-“Bivugwa se? Ubwo nagezeyo ntungurwa nuko ambwiye ko yakomeje kuntekerezaho ndetse ko yankunze, nko Boss iyo bari kumwe ntamusetsa nkanjye ngo ahora amushihura, ngo amukundira ifaranga ntamukundira ko amushimisha”
Njyewe-“Eeeh! Ibyo se byashoboka?”
Adam-“Erega ntabwo nakubeshya! Ubwo nyine nahise mbyemera ntashidikanya kuko n’ ubundi numvaga bibaye atari urukundo amfitiye ntaba mbikwiye, niyeguriye umugore wa Boss gutyo, akajya antwara iwe rwihishwa tugasangira, nyuma y’ igihe nibwo yambwiye ko ashaka ko nshaka ibyangombwa vuba tukijyanira tukaza kwibera ino”
Njyewe-“Yampaye inka! Koko se?”
Adam-“Bidatinze ibyangombwa narabibonye agenda mbere musangayo, hashize nk’ amezi atatu ya buki, ibintu birahinduka, ambwira ko amafaranga yazanye ari ayo yibye Boss hahandi nakoraga”
Njyewe-“Ayiweee! Ye?”
Adam-“Yambwiye ko ayo yazanye ashize bityo tugomba gutangira gushaka uko tubaho, nta kundi naremeye ntangira gutera ibiraka hirya no hino, ngaho mu bukomisiyoneri, ngaho mu gutwara imodoka…yewe, byarangiye uwo mukobwa antaye arigendera ndirimba urwo mbonye”
Njyewe-“Yebaba weee! Ariko se ubwo urumva utarizize kweli?”
Adam-“Umva Bruno ra! None se wigeze wumva hehe iyo mbimenya iza mbere? Buri gihe yiyizira nyuma sinzi uko yabaye”
Njyewe-“Hanyuma se byaje kugenda bite Bro?”
Adam-“Nyine ubwo nirwanyeho nsimbuka imisozi, nsimbuka ibibaya mba mbonye akazi k’ ubukonvayeri, ndagakora….bidatinze mba mbonye umuntu umpa iriya taxis voiture nkoresha, hanyuma ngira amahirwe mukorera neza twumvikana kujya nkora nyimwishyura buhoro buhoro ubu narayegukanye”
Njyewe-“Woow! Ntiwumva se! Kora aha rwose wanze gucika intege, burya iyo inzira imwe yanze ntusubira inyuma, ibyo wubatse bishobora gusenywa n’abantu ukagera aho wumva nta jambo ufite gusa iyo uharanira gukomeza urugendo wemera kugorwa no gutangira bundi bushya ukaruhuka utsinze”
Adam-“Urakoze cyane Bruno! Ubu rwose nta kibazo, Nairobi yarandyohanye sinapfa kuhava kuko nkorera amafaranga menshi kandi mba ahantu heza, ntabwo ugomba kugenda ahubwo utansuye”
Njyewe-“Kugusura se…”
Adam-“Ko mbona ujijinganya se ntabwo ushaka kumenya aho mba? Oya Bruno! Oya rwose ugomba kuza, nako maramo icyo kunywa ufite ay’ irijoro tuyaramire ureke kurara muri hotel mfite iwanjye”
Nakomeje gutekereza byinshi, ntangira kwibaza uburyo nakwizeramo Adam nkemera tukajyana iwe, umutima umwe wambwiraga kugenda uwundi uti uzi ibyo Queen yagukoreye? Ko ubonye ibyangombwa wafashe inzira ugataha?
Nongeye kwibuka kandi uko nabanye na Adam mu buto bwacu, akanyakira ku ishuri tugasangira inzira y’ amahirwe imyaka itanu yose, muri ako kanya yari amaze kumbwira ibye byose…naramwizeye,
Nanzuye ko byanga binoga ari we ugomba kuba inzira yanjye yo gusubira iwacu ndahaguruka njya gufata ibikapu byanjye, mu gihe nari ngeze hanze nariyumviye…..ako kanya nsubirayo mfata n’ ibikapu Tonzi yari yarasize byose mbishyira mu modoka, dufata umuhanda.
Muri iryo joro Adam twagiye anyereka umugi mwiza, twageze iwe bidatinze avuza ihoni turategereza gato,
Adam-“Hano rero niho nibera”
Njyewe-“Eeeh! Ndabona uba ahantu heza kabisa”
Adam-“Hhhh! Wari wabona se? Uyu erega uyu ni umugi w’ agafaranga, ariko bisaba kurara amanywa n’ ijoro nka gutya nyine”
Narikirije twinjira mu rugo kwa Adam, amfasha gukuramo ibikapu abonye isakoshi ya Tonzi arikanga,
Adam-“Yampaye inka! Usigaye ugendana n’ amasakoshi se?”
Njyewe-“Kuyagendana se shahu….byihorere uraza kumenya byose”
Adam yanyinjije aho yabaga heza nicara mu ntebe nziza we ajya kubika ibikapu byanjye, nasigaye njyenyine muri salon ntangira kwitegereza ibyari muri salon namwe murabizi iyo ugeze ahantu bwa mbere, nkiraramye nagaruye amaso ntungurwa no kubona icyo ntari niteze kubona………………………………………………
Ntuzacikwe na Episode ya 90 ejo mu gitondo


text:
Pasiteri Kamanzi Théophile wayoboraga Eglise Apostolique pour le Réveil au Rwanda (EARR) akaba n’Umuhuzabikorwa w’Igiterane Rwanda Shima Imana, yasezeweho bwa nyuma kuri uyu wa Gatanu, tariki ya 3 Kanama 2018.
Yasezeweho n’abantu batandukanye barimo abo mu muryango we, abakirisitu yari abereye umushumba n’abavugabutumwa barimo Umuyobozi w’Itorero Zion Temple Celebration Centre ku Isi, Apôtre Dr Paul Gitwaza; Pasiteri Emma Ntambara; umugore wa Apôtre Masasu, Pasiteri Lydia Umulisa Masasu, Umuyobozi wa Women Foundation Ministries, Apôtre Kabera Alice Mignone n’abandi. Wanitabiriwe n’abaturutse hanze mu bihugu byo mu Karere ka Afurika y’Uburasirazuba bakoranye ndetse akabafasha kuvuga ubutumwa bashize amanga.
Umuhango wo kumusezeraho mu cyubahiro watangiriye iwe mu rugo Cosmos i Nyamirambo saa Mbili ahari hateraniye abagize umuryango we, inshuti ze n’abo babanye mu bihe bitandukanye.
Ibihumbi by’abakirisitu bateraniye mu Rusengero rwa Apostolique Kabeza ahatangiwe ubuhamya bushimangira ko Pasiteri Kamanzi yari "umugabo w’umunyakuri, ujya inama kandi ukunda gusenga." Yashyinguwe mu irimbi ry’i Rusororo ku mugoroba.
Pasiteri Kamanzi w’imyaka 65 yatangiye kuremba mu mpera z’umwaka ushize ariko akomerezwa cyane mu ntangiriro za Mutarama 2018. Yavurijwe mu Buhinde muri Gicurasi, aho yamaze ukwezi yitabwaho n’inzobere zo muri icyo gihugu.
Pasiteri Kamanzi yitabye Imana ahagana saa tanu n’iminota 50 mu ijoro ryo ku wa 29 Nyakanga 2018, azize uburwayi bwa kanseri y’igifu. Yaguye mu bitaro bya Kaminuza bya Kigali, CHUK aho yari amaze icyumweru arwariye.
Amashusho yihariye mu gusezera Pasiteri Kamanzi i Rusororo
Umuyobozi w'Ihuriro ry'Amatorero mu Rwanda, Rwanda Evangelical Alliance, Rev. Dr Gahungu Bunini (uwa kabiri iburyo), Apôtre Dr Paul Gitwaza n'abandi bashyira indabo ku mva
Abahagarariye Ihuriro ry'Amatorero mu Rwanda, Rwanda Evangelical Alliance bifatanyije n'umuryango wa Kamanzi mu muhango wo kumuherekeza
Abana bo muri Eglise Apostolique pour le Réveil au Rwanda (EARR) Kabeza basezera kuri nyakwigendera
Kamanzi David ashyira indabo ku mva y'umubyeyi we. Yasabwe kuzaba umugabo akagera ikirenge mu cye
Apôtre Dr Paul Gitwaza yabanye na nyakwigendera mu ivugabutumwa mu biterane bya Rwanda Shima Imana
Imva yashyizwemo umubiri yasengewe ngo yezwe
Pasiteri Patrick Twagirayesu yavuze ko Pasiteri Kamanzi yazamuwe ku rundi rwego kuko ijuru rye yaritangiriye mu Isi
Umuyobozi w'Ihuriro ry'Amatorero mu Rwanda, Rwanda Evangelical Alliance, Rev. Dr Gahungu Bunini, yavuze ko itorero ribuze umuntu w'intwari
Ibihumbi by'abantu baherekeje Pasiteri Kamanzi
Pasiteri Ntakamurenga Théophile yavuze ko Pasiteri Kamanzi Abarundi bamufata nk’umubyeyi wabo kuko yabafashije mu bihe bitandukanye
Umuyobozi w'Itorero Zion Temple Celebration Centre ku Isi, Apôtre Dr Paul Gitwaza, yasenze mbere yuko umuhango wo gushyingura utangira
Abaherekeje Pasiteri Kamanzi basize ku mva indabo zigaragaza ko azabahora ku mutima
Pasiteri Emma Ntambara mu baherekeje Pasiteri Kamanzi
UKO UMUHANGO WO GUSEZERA PASITERI KAMANZI MU RUSENGERO WAGENZE
Abaje guherekeza Pasiteri Kamanzi berekeje i Rusororo aho yashyinguwe mu cyubahiro.
Abiganjemo abashumba baherekeje Pasiteri Kamanzi
Apôtre Kabera Alice Mignone yasenze asabira umuryango wasigaye gukomerera mu Mwami
15:00: Umuhango wo gusezera Pasiteri Kamanzi waberaga muri Eglise Apostolique urasojwe. Apôtre Kabera Alice Mignone niwe wasenze isengesho risoza.
Mushiki wa Pasiteri Kamanzi yavuze ko "bishimiye ko musaza wabo yagiye mu ijuru"
Kamanzi Ibabaza Aude yavuze ko umubyeyi wabo yabigishaga ijambo ry'Imana
Umugore wa Pasiteri Kamanzi, Umulisa Médiatrice yavuze ko umugabo we yamubereye inshuti, umutware n'umushumba mwiza
Prof Kalisa Mbanda yashimiye ababanye n'umuryango mu bihe bikomeye
Prof Kalisa Mbanda uyobora Komisiyo y’Igihugu y’Amatora mu ijambo ry’uhagarariye umuryango yavuze ko Pasiteri Kamanzi yicishaga bugufi kandi ntiyizamuye mu cyubahiro nk’abandi banyedini. Yavuze ko Imana yisubije ibyo yari yatanze.
Umulisa yari yarasabye Imana ko umugabo we yazatabaruka ahibereye
Umugore wa Pasiteri Kamanzi, Umulisa Médiatrice yavuze ko umugabo we yamubereye inshuti, umutware n’umushumba.
Yagize ati ‘‘Mu Ukuboza nkuko bavuze ko yakundaga abana (abakirisitu), hari uwamusabye ko bajya kwisuzumisha muri CHUK baza gusanga afite ikibazo ku gifu. Bamuhaye imiti bamubwira kugaruka mu minsi itanu. Basanze igisebe kiri kwiyongera bamusaba kubagwa vuba. Abanyetorero bakusanyije ubushobozi bwo kujya kumuvuriza hanze. Yabwiye abashumba kutabwira abana uburwayi bwe ngo abakirisitu badakuka umutima. Ari mu kinya Imana yamubwiye uko agomba kwigisha itorero guhinduka no kubabwira inyigisho ziboneye. Icyantangaje ni uko no mu burwayi bwe yakoraga umurimo.”
Yakomeje ati “Twagiye mu bitaro bamuvura isepfu yari yamufashe ngo adakomeza kubabara ndetse twabonaga bigenda neza. Nafataga ko ashobora gutaha cyangwa akabaho. Abana barambwiraga bati ntashobora gutaha hari ibyo atarakora. Nababwiye ko ibintu byinshi yabikoze. Yasabye pasiteri umwe kujya gusengera abana be kuko yumvaga nta mbaraga afite. Yarimo ategura, buri kintu cyose ku buryo atashye mu mahoro.”
Umulisa yari yarasabye Imana ko umugabo we yazatabaruka ahibereye. Yavuze ko uwo munsi yari yamubajije ihishurirwa yagize amuhamiriza ko ashaka gutaha.
Ubuhamya bw’umugore n’abana ba Pasiteri Kamanzi
Kamanzi Ibabaza Aude yagize ati “Data yadukundaga cyane kandi sitwe twenyine ahubwo hari abandi bana yareraga. Birababaje ko barumuna banjye batazagira amahirwe yo kubona umubyeyi ubarera ariko Imana irahari. Data yari umubyeyi mwiza, yari pasiteri wacu. Twagiraga amahirwe yuko yatwigishaga ijambo. Imana imuhe iruhuko ridashira.”
Mushiki wa Pasiteri Kamanzi yavuze ko yishimiye ko musaza wabo yari umuntu ukomeye mu gihe batari babizi.
Yagize ati “Ntabwo musaza wanjye yakemera kuryama muri iyi sanduku. Byahise binyereka ko umwana wa mama na data ari mu ijuru.”
Umukwe wa Pasiteri Kamanzi, Amani Semy, yavuze ko akimenya indwara ya sebukwe yumvise bikomeye ariko ntiyiheba.
Yagize ati “Numvaga nakira nzamubera umushoferi nkajya mutwara mu butumwa. Umunsi wa mbere numvaga nkuko Imana yazuye Razaro ari buzuke. N’uyu munsi twagiye muri morge numva ko ari buzuke. Umusaza yari inshuti yanjye magara. Waba uri umwana cyangwa umuntu mukuru mwabaga inshuti. Namubwiraga ikibazo nkumva ko agiye kugisengera cyamaze gukemuka. Mama turahari kandi tuzakomeza tubabe hafi.”
Pasiteri Mukabaranga Leah wo muri Eglise Apostolique pour le Réveil au Rwanda (EARR) yavuze ko babuze umugabo w’intwari wari umujyanama ukomeye
Uyu muhango witabiriwe n’abavugabutumwa bo mu Rwanda n’abo hanze barimo abakomoka muri Uganda. Muri bo harimo umugore wa Apôtre Ndagijimana Joshua Masasu, Lydia Umulisa Masasu, Umuyobozi wa Women Foundation Ministries, Apôtre Kabera Alice Mignone n’abandi.
Apôtre Mignone Kabera yitabiriye umuhango wo gushyingura Pasiteri Kamanzi
Pasiteri Umulisa Lydia Masasu wo muri Restoration Church mu baherekeje Pasiteri Kamanzi
Uyu muhango witabiriwe n'abiganjemo abavugabutumwa bakomeye mu Rwanda no hanze yarwo
Pasiteri Patrick Joshua Twagirayesu uyobora Itorero Calvary Temple ni we wabwirije ijambo ry'Imana
Pasiteri Kamanzi yimikiwe inshingano z’ubushumba ku wa 19 Mutarama 1994. Nyuma ya Jenoside yakorewe Abatutsi mu 1994, yongeye kubaka Itorero rya Eglise Apostolique ryarimo abantu umunani bari barasigiwe ibikomere byo ku mubiri n’umutima. Yahise atangira umurimo mu bihe bigoye kugeza ubu rimaze kubyara amatorero 32. Mu 1998 nibwo yatorewe kuba Umuvugizi wa Eglise Apostolique.
Umubiri wa Pasiteri Kamanzi winjizwa mu rusengero
Bishop Birindabagabo Alexis uhagarariye Umuryango wa Peace Plan uhuriramo amatorero ya Gikirisitu mu Rwanda, ari nawo utegura igiterane cya Rwanda Shima Imana
Abavugabutumwa bakoranye umurimo w’Imana muri Uganda bavuze uko babanye na Pasiteri Kamanzi mu ivugabutumwa bakoranye mu gihe kirekire.
Umwe yagize ati “Turi kumwe n’umuryango kandi tuzakomeza ubufatanye muri byose. Twizeye ko hakiri ibyiringiro by’ahazaza. ”
Pasiteri Antoine Rutayisire yiseguye kuba atarahise atabara umuryango wa Kamanzi
Rev Pasiteri Rutayisire Antoine yiseguye ko atahise atabara umuryango wa Kamanzi kuko atari yamenye amakuru
Yagize ati “Icyo dukundira Imana ni uko ifata abantu ba nta kigenda ikabahindura amaturufu. Bibiliya iratubwira ngo nujya ahantu hari ikiriyo hajye hakubera ishuri. Twigane Kamanzi ngo imirimo yakoraga tugendere mu micyo ye. ”
Abantu benshi bari basendereye Urusengero rwa Eglise Apostolique mu gihe hanze hashinzwe amahema, hanashyirwa indangururamajwi mu gufasha abandi kumva uko umuhango wagenze umunota ku wundi.
Abaririmbyi batanze ubutumwa bushimangira ko Kamanzi yagiye mu ijuru
Umurambo wa Pasiteri Kamanzi uvanwa iwe mu rugo i Nyamirambo
Amafoto yo gusezera Pasiteri Kamanzi mu rugo i Nyamirambo
Pasiteri Kamanzi Théophile yasezeweho bwa nyuma
Umuyobozi wa Komisiyo y'Igihugu y'Amatora, Prof Kalisa Mbanda (ibumoso), mu basezeye nyakwigendera
Kamanzi David ari mu bana bane Pasiteri Kamanzi yasize
12:00: Umuhango wo gusezera Pasiteri Kamanzi wabereye ku Rusengero rwa Apostolique i Remera. Witabiriwe n’abantu batandukanye biganjemo abakirisitu b’itorero yari abereye Umushumba, abo bakoranye umurimo w’Imana barimo abayobozi bo mu Muryango wa PEACE PLAN n’izindi nzego zitandukanye.
Mu buhamya bwatanzwe hibanzwe ku bihe by’ingenzi byaranze ubuzima bwa Kamanzi, umugabo ufatwa na benshi nk’umubyeyi mu buryo bwa roho n’ubw’umubiri.
Ubuhamya bw’abakozi b’Imana babanye na Pasiteri Kamanzi
Perezida w’Ihuriro ry’Amatorero y’abavutse ubwa Kabiri mu Rwanda (Forum of Born Again Churches in Rwanda-FOBACR), Pasiteri Sengoga Joël bakoranye yavuze ko ikiza ku isonga mu byamuranze ari ubunyamugayo.
Yagize ati "Yari umugabo urangwa n’ukuri. Yakubwiraga ukuri akakureba mu maso, iyo yatangiraga kuvuga Igifaransa wamenyaga ko yatangiye kurakara. Yari afite umutima wagutse, yari umubyeyi mwiza atari iby’ab’ubu babyara abantu bose. ”
Yakomeje avuga ko yari umuntu ukunda gusenga, wagiye agikenewe ngo abere benshi icyitegererezo mu buzima bwabo.
Yagize ati “Gutwara Kamanzi byari nko guhamagara. Gutwara Kamanzi ni ubutumwa bukomeye ku itorero. Abantu bishingikirije Isi, nta bundi butumwa buvugwa. Bisa n’aho kujya mu ijuru bitakigezweho."
Yavuze ko itorero risigaye risuzuguritse, ryabuze amaraso ya Kirisitu, ikintu cy’agaciro cyari mu ijuru Imana yatanze. Yagize ati “Tubuze umugabo, tubuze uwari utubereye icyitegererezo, dusigaranye ibigarasha.”
Bishop Birindabagabo Alexis uhagarariye Peace Plan yagize ati “Nkibonana na Pasiteri Kamanzi yarambwiye ngo ndagira ngo negure ku buyobozi bwa Rwanda Shima Imana. Yari umuntu usenga, abasenga bagira imbaraga zidasanzwe. Ku wa Mbere mu gitondo nibwo umwana yambwiye ko inshuti yanjye yatashye. Narababaye ariko menya ko atashye kuko Imana isarura ibyeze. Yari azi gutanga inama kandi akagirwa inama. Ndihanganisha umuryango mbabwira ko Kamanzi yagiye mu ijuru.”
Mu butumwa umuryango we wamugeneye bifurije uyu mugabo w’agaciro iruhuko ridashira.
Umugore we Umulisa Médiatrice yagize ati ‘‘Wambereye inshuti, umutware, umushumba, izi nkingi eshatu nazirindiwemo imiyaga ihungabanyije ingo nyinshi. Ndakurahiye ko ibyo wanyigishije, ibyo wambwirije, ibyo nakumvanye n’ibyo nakubonanye aribyo nzakora. Wirirwe kuko ni igihe gito tukongera kubonana.
Umwe mu bana be witwa Kamanzi Ibabaza Aude yagize ati “Ntiwigeze uvuga ko ugiye kugenda. Wagiye vuba ariko ndishimira ko ubu uri ahantu heza, hatarangwa imibabaro ahubwo hari amahoro. Turagukunda.”
Amateka avunaguye ya Pasiteri Kamanzi
Pasiteri Kamanzi Théophile yavukiye i Byumba ku wa 23 Ukwakira 1953. Yari imfura mu bana icyenda mu muryango wa Kamanzi Aloys na Cyamazinga Marguerite.
Yize amashuri abanza i Buhambe muri Byumba mu 1959, ayakomereza i Nyagahanga muri Kibungo, ayasoreza i Gatare muri Zone ya Masisi muri Repubulika Iharanira Demokarasi ya Congo.
Amashuri Makuru yayize i Masisi muri Institut Bustani. Akirangiza yahise ataha mu Rwanda mu 1977. Yakoze mu Icapiro ry’Igihugu (Imprimerie Nationale du Rwanda) no muri Imprimerie Sieva aho intambara yamusanze akaza no gufungwa mu byitso mu gihe cy’amezi atandatu.
Pasiteri Kamanzi yarokokeye Jenoside yakorewe Abatutsi mu 1994 ku Kicukiro Zinia, mbere yo kwimurirwa i Byumba.
Kuva mu 1995 yiyemeje kuba Umukozi w’Imana muri Eglise Apostolique pour le Réveil au Rwanda (EARR), yatorewe kuriyobora nyuma ya Jenoside. Iri torero rifite amashami agera kuri 32 hirya no hino mu gihugu.
Pasiteri Kamanzi yabaye Umuyobozi Mukuru Rwanda Shima Imana. Yari Visi Perezida w’Ihuriro ry’Amatorero y’abavutse ubwa Kabiri mu Rwanda (Forum of Born Again Churches in Rwanda-FOBACR) n’Umuhuzabikorwa wa Rwanda Shima Imana. Mu buzima bwe yaranzwe n’ubwitonzi, kubaha no guca bugufi ndetse n’urukundo.
Pasiteri Kamanzi Théophile wari Umuhuzabikorwa wa Rwanda Shima Imana yasezeweho mu cyubahiro
Umugore wa Pasiteri Kamanzi, Umulisa Médiatrice yavuze ko umugabo we yamurinze imiyaga ihungabanya izindi ngo
Hasomwe ijambo ry'ihumure ku muryango wasigaye
Umuhango wo guherekeza Pasiteri Kamanzi witabiriwe n'abantu b'ingeri zitandukanye
Pasiteri Kamanzi yashimwe ko yaranzwe n’ubwitonzi, kubaha no guca bugufi no kugira urukundo


text:
Umuryango wantandukanije n’umugabo kubera kubura urubyaro
Kubura urubyaro ni ikibazo kijya gitera gitera impagarara mu miryango ariko cyane cyane usanga ingaruka ziba hagati y’abashakanye babuze urubyaro.Umugore twaganiriye yatubwiye uburyo umuryango avukamo wamutanyije n’umugabo yakundaga bazira kubura urubyaro.
Uwo mugore yagize ati : “ Nashakanye n’umugabo wanjye dusanzwe twese twarabyaye. Nje nari nsanzwe mfite umwana w’umuhungu nawe akaba yari afite umwana w’umukobwa. Tumaze gushakana twaje kugira ikibazo nkabona sindi gutwita dukomeza kuvuga ko bizaza ariko nyuma tumara imyaka itatu byaranze ntangira kujya kwivuza.
Baje gusanga mfite ikibazo cy’ibibyimba mu nda( myomes) bisaba ko bazambaga kugirango barebe ko nazashobora gutwita no mu rwego rwo kundinda izindi ngaruka nazaterwa n’ibyo bibyimba.Umugabo wanjye yarankundaga aramvuza bishoboka ariko gutwita biranga.
Hatangiye kuvuka ikibazo mu muryango mvukamo bakajya bavuga ko twabuze urubyaro kubera ko umutungo dufite twawukuye kwa shitani n’andi magambo menshi avuga ko nta rubyaro duteze kubona kuko umugabo wanjye yatanzeho urubyaro ho igitambo mu bapfumu batanga itsinzi yo kubona amafaranga n’ubutunzi.
Byangezeho bigera no ku mugabo wanjye ariko bikaba byarakwizwaga cyane n’abana ba mama wacu bigaga bataha iwacu bagenda bavuga ko bafite ibimenyetso ko mu rugo rwacu tugira igihe cyo gusenga iyo myuka mibi yaduhaye ubutunzi kandi ari ibinyoma.
Tumaze kumva ayo magambo twagerageje gusobanurira ababyeyi ko ibyo ari ibihuha kuko batiyumvishaga neza ukuntu twese twari twarigeze kubyara none tukaba tubuze urubyaro ariko dushakanye.
Mama wanjye ni umuntu urakara cyane ubwo byanze kumuvamo atangira kumbwira ngo mpunge umugabo ufite amashitani nanjye atazanyica akantangaho igitambo.
Naramusobanuriye yanga kubyumva arirakaza noneho atangira kujya aza mu rugo rwanjye akabitubwira ku mugaragaro ngo abantu bose barabizi ko twabuze urubyaro kubera amashitani twaciririye.
Umugabo wanjye yageze aho ararakara kandi koko nawe wamwumva kuba uziko nta kuntu utagize ariko umuryango wose ukaba uguhoza mu kanwa ngo ni wowe wanga ko mubyara kubera amashitani.
Yatangiye kunyanga akajya ajya mu kabari agataha bwenda gucya kugeza ubwo yafashe umwanzuro wo kunyirukana mu rugo ngo nsange iwacu bazanshakire undi mugabo mwiza utagira amashitani abuza urubyaro.
Namaze amezi icyenda tutabana ariko nkagerageza kumwereka ko atari amakosa yanjye kuko nubwo ibyo byose byatubayeho, ndamukunda kandi nawe yarankundaga nuko yateshejwe umutwe n’umuryango wanjye.
Ubu twarongeye turasubirana kuko yaje kubona ko ibyavuzwe byose nta ruhare mbifitemo ko kandi Imana ariyo izi ukuri. Ubu nkomeje kwivuza nifuza ko nazongera kubyara amagambo yuko dufite amashitani ntacyo akitubwiye.
Gusa niyo bitashoboka nabyo numva narabyakiriye kuko mba nziko umutima wanjye ntacyo unshinja kandi nkibuka ko hari n’abababaye kundusha batigeze babyara na rimwe bigatuma ntuza.
Agasaro.com


text:
Umurenge wa Ngoma w’ akarere ka Nyaruguru ihana imbibi n’ igihugu cy’ uburundi hari abaturage bavuga ko bamaze imyaka igera ku 8 batarahabwa Indangamuntu.
Aba baturage bo mu murenge wa Ngoma akarere ka Nyaruguru bavuga ko kuba badafite indangamuntu bameze nk’ abafunze kuko ngo badashobora kugira ahantu bajya cyangwa se ngo bahabwe serivise zose zigenerwa abanyarwanda.
Ingingo ya 11 y’ itegeko N˚ 14/2008 ryo kuwa 04/6/2008 rigena iyandikwa ry’abaturage n’itangwa ry’ikarita ndangamuntu ku Banyarwanda ivuga ko Gutunga no kugendana ikarita ndangamuntu ari itegeko ku Munyarwanda wese wujuje imyaka cumi n’itandatu (16) y’amavuko. Mu gihe iri tegeko riteganya ko umuntu ahabwa ikarita ndangamuntu mu gihe kitarenze amezi atandatu (6) akurikira umunsi yujurijeho iyo myaka.
Ubuyobozi bw’ Umurenge wa Ngoma iki kibazo cy’ indangamuntu buvuga ko benshi mu batazifite byagaragaye ko ari abarundi baba mu Rwanda. Gusa ngo bwabakoreye ubuvugizi ku kigo cy’ igihugu gishinzwe abinjira n’ abasohoka kugira ngo bahabwe ubwenegihugu bw’ u Rwanda.
Uretse kuba umunyarwanda udafite ikarita ndangamuntu hari serivisi adahabwa nk’ uko n’ aba baturage bo mu karere ka Nyaruguru bemeza ko byababayeho ingingo ya 12 y’ itegeko rigena iyandikwa ry’abaturage n’itangwa ry’ikarita ndangamuntu ku Banyarwanda iteganya ibihano ku muntu wese utubahiriza ibyo riteganya cyane, mu byerekeye inshingano ahabwa kuva ku ngingo ya 4 kugeza ku ya 11.
Ibyo bihano birimo igifungo kuva ku munsi umwe (1) kugera kuri irindwi (7) n’ihazabu y’amafaranga kuva ku bihumbi bitanu (5.000 frw.) kugeza ku bihumbi mirongo itanu (50.000 frw.) cyangwa kimwe gusa muri ibyo bihano.


text:
Manzi Olivier uzwi nka Oliver The Legend mu muziki yasohoye indirimbo nshya yise 'Umunsi wa 3', akaba ari indirimbo ivuga ku nkuru mpamo y'umuntu wabuze umubyeyi we muri Jenoside yakorewe abatutsi muri Mata 1994.
Oliver The Legend umwe mu bazamutse neza mu muziki wo kuramya no guhimbaza Imana, yabwiye Inyarwanda.com ko iyi ndirimbo ye nshya yayanditse agendeye ku buhamya yari ahawe n'umuntu w'inshuti ye (atatangaje izina) wabuze umubyeyi we muri Jenoside yakorewe abatutsi mu 1994, abura umubyeyi we ku munsi wa gatatu wa Jenoside yakorewe abatutsi, ni ukuvuga tariki 10 Mata 1994.
UMVA HANO 'KU MUNSI WA 3' INDIRIMBO YA OLIVIER THE LEGEND
Oliver The Legend ni umusore w'imyaka 21 y'amavuko. Kuri ubu ari gusoza amashuri yisumbuye, akaba yiga mu ishuri rya Groupe Scolaire Remera Protestant aho yiga LEG ni ukuvuga; Litterature, Economics & Geography akaba agiye mu mwaka wa Gatandatu. M Olivier asengera mu itorero New Life in Jesus Ministries. Mu kiganiro na Inyarwanda.com, Oliver The Legend yahamagariye urubyiruko kwibuka baniyubaka ndetse bagasigasira ibyagezweho. Yagize ati: "Kwibuka bigomba kuba umuco kandi tugasigarisa ibyagezweho kugira ngo dukomeze kwiteza imbere nk'abanyarwanda."
Manzi Olivier uzwi nka Oliver The Legend mu muziki
Iyi ndirimbo 'Ku munsi wa 3' ya Oliver The Legend yanditswe na Issa Karinijabo. Ni indirimbo yumvikanamo aya magambo: "Amfurebye neza ampisha mu rwina dore nitangiriye Itama ubwoba ni bwinshi nditsa imitima. Ndumva imirindi y'ikivunge cy'abashushubikana mama ntibandora ariko we arambona arancira amarenga ngo nshinyirize batanca iryera. Hari ku munsi wa gatatu nzahora nibuka.
Mbigenze nte Mana y'i Rwanda mbese wagiye hehe ko nugarijwe, baragenza ubugingo bwanjye ngo baburangize wagiye hehe?. Ba baturanyi na ba bavandimwe, Ese Mana nzongera kubabona rwa rugwiro rwabatembaga ni urunigi ruzampora mu ijosi. Hari ku munsi wa gatatu nzahora nibuka. Mbigenze nte Mana y'i Rwanda mbese wagiye hehe ko nugarijwe baragenza ubugingo bwanjye ngo baburangize wagiye hehe?"
UMVA HANO 'KU MUNSI WA 3' INDIRIMBO YA OLIVIER THE LEGEND


text:
Guha abana amata, gahunda yahagurukiwe hagamijwe kurwanya imirire mibi
Mu Karere ka Huye, gahunda yo guha abana amata yatangirijwe mu Murenge wa Rusatira kuri uyu wa 28 Mutarama. Iyi gahunda kandi yahuriranye n’igikorwa cy’umuganda cyabereye mu Kagari ka Buhimba, umudugudu wa Rugarama aho abari bitabiriye umuganda bagera ku bihumbi bitatu magana atanu bakoze igikora cyo kurima ahahurijwe ubutaka bwo guhingamo imyumbati.
“Ubuzima bw’umwana burakenewe, butekerezeho cyane ukimara gusama, bubumbatire cyane ukimara kumubyara…†Iri ni ibango ryagiye rigaruka mu mbyino abajyanama b’ubuzima bo mu Murenge wa Rusatira bagejeje ku bari bahujwe na gahunda yo gutangiza gahunda yo guha abana amata nyuma y’umuganda.
Uretse aba bajyanama b’ubuzima, abayobozi bari baje muri iki gikorwa na bo bibukije ko kwita ku buzima bw’umwana ari ngombwa, akaba ari na yo mpamvu ya gahunda yo guha abana amata. Umuyobozi w’Akarere ka Huye, Bwana Kayiranga Muzuka Eugène, yavuze ko mu Karere ka Huye kose, abana barwaye bwaki batarenze 150. Yashishikarije abari bateraniye aho kongera ingufu mu kurwanya indwara z’imirire mibi ku buryo akarere kazasigara nta muntu n’umwe urwaye bwaki.
Intumwa ya Minisiteri y’ubuzima, Dr. Damascene nawe wari uhari, yibukije ababyeyi ibigize indyo yuzuye bagomba guha abana babo maze anabibutsa ko ufashe indyo yuzuye ariko ukayifatana umwanda ntacyo yakumarira.
Umunyamabanga wa Leta ushinzwe gutwara abantu n’ibintu muri Minisiteri y’ibikorwa remezo, Nzahabananimana Alexis we yibukije ko bakoze umuganda hagamijwe kubona icyo abantu bashyira mu gifu, maze yunga mu ry’intumwa ya Minisiteri y’ubuzima agira ati “kuzuza igifu si ko kurya neza, ahubwo kurya indyo yuzuye.
Twese hamwe dufite intego yo kurwanya indyo mbi. Igisigaye ni uburyo bizakorwamoâ€. Ku bw’ibyo, yasabye ubuyobozi bw’Akarere gufata ingamba zo kurwanya imirire mibi mu mirenge yose, ku buryo byazagera mu kwezi kwa Kamena nta bana bakirwaye bwaki barangwa muri aka Karere.
Bwana Nzahabananimana kandi, yaboneyeho kwibutsa abari bateraniye aho ko kuwa gatatu tariki ya 1 Gashyantare ari umunsi wahariwe intwari, insanganyamatsiko y’uyu mwaka ikaba igira iti “duharanire ubutwari turwanyaihohoterwa rikorerwa abanaâ€. Aha rero yaboneyeho kuvuga ko no kugaburira abana nabi ari ukubahohotera maze asoza agira ati “Mufatanyije n’abajyanama b’ubuzima, mukomeze muharanire ubuzima bwizaâ€.
Umunyamabanga nshingwabikorwa w’Umurenge wa Rusatira, Bwana Kabarisa Arsène we yibukije abaturage bo mu Murenge ayobora ko inzira yo gutera imbere ari “gukora, kudapfusha igihe ubusa no kwirinda amatiku†maze anabasaba ko guhera ku itariki y’uyu munsi, ufite inka yazajya akamira umwana baturanye ufite imirire mibi, hagamijwe gufatanya kurandura indwara ziterwa no kurya nabi, nuko abishimangira agira ati “uhaye umwana amata ukamurinda indwara ziterwa n’imirire mibi, Imana yazakongereraâ€.
Guha abana amata, gahunda y’igihe kirekire
Umunyamabanga nshingwabikorwa w’Akagari ka Buhimba ari naho hatangirijwe gahunda yo guha abana amata, yadutangarije ko abana biga mu mashuri abanza bagiye kuzajya bahabwa amata buri cyumweru, buri wese akaba agenewe agakombe. Icyakora, abatayanywa bo nta cyo bateganyirijwe. Twizere ko na bo bazagera aho bakayakundishwa na bagenzi ba bo bayanywa cyangwa ababigisha, kuko amata ari ingenzi mu kubaka umubiri.


text:
Mu Murenge wa Rugerero uhana imbibi n’Umujyi wa Gisenyi abaturage bakomeje kubaka batanguranwa n’uko igishushanyombonera kitarasohoka, kandi barabujijwe kubaka, bigatuma hibazwa aho abayobozi baba bari mu gihe izo nzu zizamurwa.
Mu Kwakira 2018, nibwo ubuyobozi bw’Akarere ka Rubavu bwafashe icyemezo cyo gusubiramo igishushanyombonera (master plan) kizasimbura icyari gisanzwe,bituma ubuyobozi bw’Akarere ka Rubavu buhagarika gahunda yo kubaka mu Mirenge yose ikora ku mujyi wa Rubavu,ariko ngo mu Murenge wa Rugerero kubaka byarakomeje.
Umwe mu baturage utuye mu Kagari ka Muhira ahubatswe inzu nyinshi ,utarashatse ko amazina ye atangazwa yabwiye ikinyamakuru impamba.com ko batewe impungenge n’amazu yubakwa muri uyu Murenge wa Rugerero hadakurikijwe igishushanyo mbonera.
Uyu muturage yagize ati “dufite impungenge ko amazu yubakwa inzego z’ibanze zirebera kandi babona ko amazu yubakwa mu kajagari, igishushanyo nigisohoka bakazasenya amazu kandi yarubatswe bareba”.
Umukozi w’umuryango utari uwa Leta ari wo “BSO” (Building Solution Organization) wanze ko amazina ye atangazwa yavuze ko atewe impungenge n’amazu ari kubakwa mu kajagari hadakurikijwe igishushanyombonera.
Uyu mukozi wa “BSO” yagize ati “abaturage bakomeje kuzamura amazu batitaye ku gishushanyombonera ikibabaje ni uko bubaka badafite amakuru y’ahazaca imihanda, ahagenewe inganda, amasoko ,abandi bakubaka munsi y’insinga z’amashanyarazi”.
Ikinyamakuru impamba.com cyabajije iki kibazo Nkurunziza Faustin, Umunyamabanga Nshingwabikorwa w’Umurenge wa Rugerero avuga ko icyo kibazo cyagaragaye, hari n’abantu bagera ku icumi bahanishijwe kwishyura amafaranga y’u Rwanda ibihumbi magana atatatu (300,000Frs) kuko bubatse badafite ibyangombwa.
Gusa umunyamakuru wa impamba.com ukorera i Rubavu avuga ko inzu zubatswe mu Murenge wa Rugerero ari nyinshi ku buryo nawe atazibara ngo azirangize.
Ikinyamakuru impamba.com kuri uyu wa Gatandatu tariki ya 7 Nzeli 2019 cyabajije Gitifu w’Umurenge wa Rugerero impamvu abahanirwa kubaka badafite ibyangombwa ari bo bake, asubiza ko guhana abanyabyaha bitavuze ko ibyaha birangira burundu, bityo hari abahanwa, ariko nyuma hakavuka abandi.
Abajijwe icyakurikijwe mu guca amafaranga ibihumbi 300 abo bantu bubatse ntabyangombwa yasubije ko hari itegeko bagendeyeho kandi atari Umurenge urishyiraho.
Andi mafoto y’inzu zubakwa mu Murenge wa Rugerero


text:
Mu muhango wo gushyingura Alexia Mupende wishwe ku wa kabiri w’iki cyumweru, ababyeyi be batangaje ko yitangaga atizigamye kandi nubwo yari akiri umukobwa yareraga imfubyi, none ubu akaba azisize.
Kuri iki cyumweru, umunyamideri Alexia Uwera Mupende yashyinguwe mu irimbi rya Rusororo.
Habanje umuhango wo kumusezereho mu Rusengero rwa Rehoboth Center saa sita z’amanywa, kumushyingura biba saa cyenda.
Mu buhamya bwatanzwe n’abyebyi ba nyakwigendera, se na nyina bose batangaje ko yitangaga atizigamye, ndetse ko apfuye yareraga imfubyi.
Mu bindi byamuranze ngo yari umuntu ukunda ukuri akanga umuntu ukora ikibi cyangwa uhohotera abandi.
Umwe mu babyeyi be yagize ati “Agahinda sinzi ko kazashira, yari umugore w’ibihe byose. Ntiyatinyaga kuguhumuriza wababaye kandi ari we muto, yitangaga cyane agakunda abantu. Kuri njye namufataga nk’uwashyiraga umuryango hamwe.”
Nyina na we yavuze ko Uwera yakundaga kuvuga ngo ‘umuntu apfa igihe cye cyageze‘.
Mu bashyinguye Alexia harimo abantu batandukanye nka Perezida w’Urukiko rw’Ikirenga Prof Rugege, Gen James Kabarebe wahoze ari Minisitiri w’ingabo, n’abandi bantu benshi batandukanye ndetse n’inshuti za Alexia nyinshi z’urungano rwe.
Mupende yitabye Imana afite imyaka 35 yiteguraga ubukwe muri Gashyantare 2019.
Photos@ImageRwanda
Robert KAYIHURA
UM– USEKE.RW


text:
Urwenya rwoherejwe na Mugabo Jean:
Tue, 13 Nov 2012 10:49:46 +0100
Umutwakazi yakundaga gusambana n'abagabo batandukanye,noneho akagira abana batatu aribo mishogoro,mitwe na rutumivu.mugihe umwe mubagabo yaje kureba uyu mu gore nabana bari bahari bimutera isoni noneho bose aratuma ababwira ko barya bagarutse dore ko yari anatetse.yabatumye rero abantu hatandukanye.abana bagihaguruka abandi bihina munzu bakora ibyabo ariko kubera ko abana bari basize inkono kuziko bagarutse badatinze kandi barahahurira.umugabo abumvise ava muzu yirukanka abana nabo baratungurwa binjira munzu basanga nyina nikkimwaro aryamye agaramye nino kubaza ati:mishogoro niwowe uvuye hano? ati reka mama ndarengana,arakomeza ati:mitwe niwowe uvuye hano?ati reka mama ndarengana!arakomeza ati:rutumivu ntabwo ari wowe uvuye hano!undi nawe ati oya mama ndarengana!nyina nawe ati:none ndishweye!!!
Uru rwenya rufite amanota


text:
Inyigisho yo ku cyumweru cya 21 gisanzwe, C, 25/08/2019
AMASOMO: 1º. Iz 66, 18-21; 2º. Heb 12, 5-7.11-13; 3º. Lk 13, 22-30
- Natwe twibaze
Kuri iki cyumweru natwe twibaze: aho si abantu bakeya bazinjira mu Ngoma y’Imana? Muri abo bakeya se nibura tuzabarirwamo? Ni ikibazo cya ngombwa kuko kireba ubuzima bwacu cyangwa urupfu rwacu.
YEZU KRISTU aho yanyuraga hose yigisha, ntiyababwiraga utugambo tw’amarangamutima. Yabashishikarizaga akomeje kumenya Imana y’Ukuri no kuyigarukira, guca ukubiri n’ibigirwamana no gutsinda icyaha cyose. Yabashishikarizaga gukunda Imana Data Ushoborabyose kuruta bose na byose kuko ari ryo Tegeko-Teka rikomeye ry’Imana ari na ryo rikingura amarembo yo kubana na yo ubuziraherezo. Abantu bakurikije uko bari bimenereye n’intege nke biyumvagamo, bamwe bahitaga basezera kuko bumvaga inzira abatoza idashoboka. Ni byo koko, iyo nzira ntishobokera umuntu wese ushaka kugenda wenyine no gukora byose mu bwigenge busesuye butitaye ku murongo ngenderwaho watanzwe n’Umuremyi Umugenga wa byose.
Ese twe muri iki gihe duhagaze dute? Ese inyigisho za YEZU KRISTU zasutswemo amazi ku buryo twibwira ko kuzikurikiza byoroshye? None se mu bihe turimo ni ho hazarokoka bake, benshi cyangwa bose?
- Igisubizo
YEZU KRISTU ntiyatanze igisubizo cyeruye, ariko inyigisho ye uko yakomeje yagaragaje ko koko bakeya ari bo bazinjirana na We mu Byishimo by’ijuru: “Benshi bazagerageza kwinjira ariko boye kubishobora”. Ni ukuvuga ko rero bakeya ari bo bazinjira. Birababaje cyane. Turifuza ko bose barokoka bakinjira mu ijuru. Ni yo mpamvu abantu bamwe na bamwe biyemeje kureka ibyisi byose kugira ngo bafashe YEZU KRISTU gukomeza guhamagarira abantu kwinjira mu ijru. Kumva ko hari benshi baziroha mu muriro, ni akumiro kuri YEZU KRISTU no ku ntumwa ze ziyemeje kugokera roho za bose! Ariko nta kundi twabigenza, ubwigenge bwa muntu bufasha guhirwa ababukoresha neza, abihiga bukabagusha ruhabo biyemera, birata, bigomeka ku Mana.
Igisubizo ku kibazo twibajije uyu munsi nk’uko umwe mu bantu ba kera yakibajije YEZU, twakigeraho dutekereje ku bintu byose bikiza roho maze tukemeza niba abantu babyitabira:
1º. Gukunda Imana kuruta byose na bose
Umuntu ukunda Imana kuruta bose na byose, ni we wizeye kuzabana na yo ubuziraherezo. Ni we wubahiriza iryo Tegeko rya mbere mu Mategeko cumi twahawe binyuze kuri Musa. Gukunda Imana kuruta bose na byose, si amagambo cyangwa amarangamutima gusa. Gukunda Imana binoze, ni uguhora tuganira na yo. Ni ukugana aho itubwirira Ijambo ryayo. Ni ukuyikunda tutitaye ku baduca intege n’ibindi byose bitugoye muri iyi si. Gukunda Imana ni ukwihatira gusenga: ese ni benshi bihatira gusenga cyangwa ni bake? Niba ari bake rero, ubwo bake ni bo bazarokoka!
2º. Gukunda abantu bose
Inzira z’Imana, ni inzira z’URUKUNDO rushyitse. Uwanga mugenzi we, ntashobora kwibwira ko yamenye Imana. Umenya Imana ikagukundisha abana bayo bose. URUKUNDO rw’Imana ni rwo rufunguzo rw’Urukundo rugera ku bantu bose. Kwigiramo ibitekerezo bivangura amoko, inzangano, amashyari, ubugome ni ukurwanya Imana no kwicira umuriro w’iteka. None se abantu benshi ni bo bakunda uko Imana ibishaka? Niba ari bakeya bakunda uko Umutima wa YEZU ubiteganya, ubwo ni bake bazarokoka!
3º. Kwirinda icyaha
Umuryango w’juru urafunganye. Ushushanya inzira igana mu ijuru. Ni inzira iruhije, kuyinyuramo bisaba kwigengesera. Kamere muntu ntibangukirwa no gutunganya ibyo Abijuru bashaka. Ishaka gusambira byose, amafaranga, ubukungu, ibyubahiro by’isi, ukwibonekeza…Ibyo byose biremerera umuntu bigatuma atabasha kunyura mu muryango ufunganye. Kunyura muri uwo muryango w’impatanwa bisaba kureka ibyo byose twavuze. Kamere muntu yakomeretse ihora yerera ahantu h’imanga hari ibishuko byinshi. Yoroherwa no kumvira ijwi rya Mushukanyi.
Kuba YEZU KRISTU yaraje akabaho nkatwe, yatweretse ko bishoboka kubaho twumvira Imana. Umuntu wese wemera kumukurikiza, ni we ubasha kugera mu ijuru. YEZU yabayeho yigomwa iby’isi. Nta gishuko yemeye ko kimutwara. Twibuke ko mu butayu Sekibi yamushukishije ibishoboka byose, ibiribwa, ububasha n’ibyubahiro akayisezerera n’imbaraga nyinshi kuko yahoraga mu bumwe n’Imana Se. Hari n’abatagatifu babayeho bihatira gukunda mbere ya byose na bose YEZU KRISTU, bakigomwa bagasenga bakibabaza…Abo bose baritagatifuje. Twe se bitunaniza iki? Kugira ngo dutsinde nka YEZU n’Abatagatifu, tugomba kwemera kubabara ku isi kuko inzira ya YEZU KRISTU ni iy’umusaraba kandi kugira ngo tumenye amabanga y’ijuru, ni ngombwa kunyura ku musaraba wa YEZU KRISTU. Iyo dushatse gukora ibitworoheye kamere yacu ishaka, dutakara inyuma y’ijuru.
Niba dushaka kumenya niba abazinjira mu ijuru ari benshi cyangwa bake, niba tuzabarirwa muri abo bake, dusubize ibi bibazo: Ni benshi birinda inzira z’ibigirwamana cyangwa ni bake? Ni benshi bubaha ababyeyi babo cyangwa ni bake? Ese ni benshi banyuranya n’itegeko rya gatanu bakarangwa n’urwango rwifuriza urupfu abandi, bagakuramo inda bagashyigikira amategeko yica ubuzima akicira abana mu nda, ni benshi cyangwa ni bake? Ni benshi birinda ubusambanyi cyangwa ni bake? Muri rusange kamere muntu ibangukirwa n’icyo cyaha kiyiryohera kigamije gukurura n’izindi ngeso mbi nyinshi no gukurubana umuntu mu ngorane z’urudaca. Gutsinda icyo gishuko no guharanira isuku y’umutima n’umubiri, ni ikimenyetso cy’intambwe ishimishije mu gusezerera Sekibi no kunyungutira ibyiza by’ijuru. Abenshi bakigwamo kikabagira abacakara ku buryo bunyuranye rwihishwa cyangwa ku mugaragaro. Ni cyo gikoresha amayeri menshi kugira cyigarurire umuntu uwo ari we wese kabone n’aho yaba yarasizwe amavuta y’ubutore. Ni benshi biba cyangwa ni bake? Ni benshi babeshya, babeshyera abandi cyangwa ni bake? Ni benshi bifuza umugore w’undi, umugabo w’undi cyangwa ni bake? Ese ni benshi barangwa n’ishyari bakifuza iby’abandi cyangwa ni bake?
Inzira idashidikanywa igeza mu Bwami bw’ijuru, ni iyo gukunda Imana kuruta bose na byose no kubahiriza Amategeko yayo nta buryarya. Hari abayakurikiza ariko bagakorera kuri zeru ntibigire icyo bibamarira. Abo baruhira ubusa.
- Kwirinda kurushywa n’ubusa
Twese turashaka kugera mu Bugingo bw’iteka. Twumvishe ko ari bake bazabwinjiramo. Nimucyo tunyaganwe twihatire gukorera ijuru. Duhunge umuriro w’iteka. Dukore iyo bwabaga kandi kugira ngo tutazavaho dushavurira igihe kirekire muri Purugatori. Purugatori iyo izakiza benshi ariko izarangwa n’akababaro n’amaganya usibye ko ibyayo byo nta ho bihuriye n’urupfu rw’iteka. Ariko na byo ni ikibazo: kubaho agahe gato hano ku isi maze ukamara imyaka n’akaka muri Purugatori ubabajwe n’uko urumuri rw’Imana rutarakugeraho, ni akaga. Kumenya Inkuru Nziza ariko mu kuyikurikiza bikaba kurushywa n’ubusa, ntibikwiye mu bantu bahawe ubwenge n’uburenganzira byo guhitamo igikwiye.
Hari ibyiciro by’abantu YEZU yatubwiye bazabura aho binjirira: 1).Abazaba bakiri hanze: abo ni abari ku isi bumva iby’Imana bakanga kubikurikiza ahubwo bakarangwa n’imvugo zibisebya. 2). Abaririyebakanywera imbere ye: aba ni abahawe amasakaramentu matagatifu ariko ntibite ku byo YEZU ababwira ahubwo bakamugomera mu buzima bwabo. Abo ni abasenga cyane ariko na none bagacumura cyane bagakora ibyaha babizi kandi babishaka bakiberaho mu macenga barimangatanya bagaragaza isura nziza inyuma nyamara buzuyemo ubumara bumunga roho zabo n’iz’abandi. 3). Abigishijwe mumateraniro: abo ni abahawe inyigisho nyinshi mu matsinda anyuranye y’abakristu ariko bakarenga bakaba inkozi z’ibibi banyuranya n’Amategeko y’Imana n’inyigisho bahawe mu izina rya YEZU. Iki gice kigwiriyemo n’abantu basabye kandi bemererwa ubutumwa bwo kwigisha Inkuru Nziza ariko ibikorwa byabo bikaba akumiro bigaca intege abatari bake, bigakomeretsa ba bandi YEZU yita batoya. Ni abantu bose biyeguriyimana ariko bakabaho nk’abapagani batazi gusingiza YEZU KRISTU mu mvugo no mu ngiro! Abo rero bose baruhira akamama. Ikintu kihutirwa ni uko uyu munsi bakumva amasomo n’inyigisho iyaherekeje bakisubiraho bagahinduka igihe kitarabashirana. Nta we uzikosora ari uko yapfuye. Ingingo z’umubiri twahawe tugomba kuzikoresha dushaka ijuru. Iyo manda yazo yarangiye, byose biba birangiye hatangiye urubanza: kwinjira mu ijuru cyangwa kugwa mu muriro utazima cyangwa gutegerereza igihe kirekire muri Purugatori.
- Dushyire ubwenge ku gihe
Iyi ni imvugo yadutse vuba ariko idufasha gushyira ibintu ku murongo. Twahawe ubwenge busumbye ubw’ibindi bikoko byo mu mashyamba. Igihe cyose kigomba kumurikirwa n’ubwo bwenge. Nta gihe na kimwe umuntu akwiye kubaho adatekereza ibitunganye.
Dutekereze neza twibaze. Duhitemo kuzabwirwa aya magambo akarishye cyangwa duhitemo kuzishimana na Abrahamu na Izaki na Yakobo: “Sinzi iyo muturutse; nimumve imbere mwa nkozi z’ibi mwe! Ubwo ni bwo muzaganya mugahekenya amenyo mubona Abrahamu, Izaki na Yakobo n’abahanuzi bose bari mu Ngoma y’Imana, na ho mwe mwaraciriwe hanze”. Nta kirarenga, nta we ukwiye kwiheba kuko igihe cyose tugihumeka, guhinduka biba bishoboka, gukoresha neza ubwenge n’ubwigenge Imana yaduhaye biba bigishoboka. Ikibi ni ukwirangaraho kugeza ku munsi wa nyuma. Tumenye kandi na none ko iyo duhakanye Imana tukikorera ibyo twishakiye nk’aho YEZU KRISTU ataje kuduhamagarira ijuru, n’aho twahinduka mbere gato y’uko dupfa, tuzagomba kurira no guhekenya amenyo igihe kirekire muri Purugatori. Guhinduka neza ni none, nta gutegereza ejo, iby’ejo bibara ab’ejo!
YEZU KRISTU ASINGIZWE. Umubyeyi Bikira Mariya aduhakirwe, Abatagatifu duhimbaza none ari bo Ludoviko w’Ubufaransa, Yozefu Kalazansi, Marisiyani, Jinesi n’Umuhire Ludoviko Urubano badusabire.
Padiri Cyprien Bizimana


text:
Ku wa 10 Kanama 2019: Mutagatifu Lawurenti
Amasomo: 2 Kor 9, 6-10; Zab 112 (111), 1-2.5-9; Yh 12, 24-26
None ni Mutagatifu Lawurenti utugezaho inyigisho. Yabaye umudiyakoni wishwe ahagana mu wa 258. Abarwanyaga Yezu bamujijije gukomera ku Nkuru Nziza ya Yezu Kirisitu. Umurimo yakoraga wo kwita ku bakene, ntacyo wari ubabwiye. Bashatse ko abaha ibyo yari atunze byose, we abanyuriramo ko umutungo wa Kiliziya ari abakene. Koko kandi Kiliziya igizwe n’abakene bose bashakashaka umukiro w’iteka.
Kwita ku bakene mu buryo bwose, ni ryo somo rikomeye Lawurenti yadusigiye. Umuntu wese wemera Yezu Kirisitu akiyoroshya nka we akita ku bakene, burya aba yiteganyiriza ubukungu mu ijuru. Imfashanyo y’ibanze kandi yihutirwa, ni ukubagezaho Ijambo ry’Imana. Ntacyo bimaze kwibanda ku bintu byo mu isi nyamara iby’ijuru tuzaturamo iteka tubitera umugongo. Uwacengewe n’iby’Imana kandi akayoborwa na Roho Mutagatifu koko, yita ku bakene abaha iby’ijuru n’ibindi bakeneye ku isi. Nta wavuga ko akunda abantu koko mu gihe bicwa n’ubukene yigaramiye. Ibyo dutunze, si ibyacu twenyine. Tugomba kubisangira n’abataragize amahirwe yo kubitunga.
Na Yezu ubwe agira ati: “Reka rero mbabwire: ayo matindi y’amafaranga nimuyashakishe incuti, kugira ngo umunsi mwayabuze izo ncuti zizabakire aho muzibera iteka” (Lk 16, 9). Iyo ni inama ihamye atugira. Ashaka ko ibyo dutunze hano ku isi, amafaranga n’ibindi, bitazava aho bidupfira ubusa. Kubyishimishamo mu bwikunde twirengagiza ingorwa, ni byo kwihemukira. Ibyo na byo kubiba ubusa rwose. Uwariye akijura abandi ibajonjora, uwanyoye akamererwa neza abandi biyicira isazi mu maso, uwadamaraye akarimba abandi barimbuka, uhora abyinira ku rukoma abandi baririra mu myotsi, bene abo bari kuri iyi si babiba ubusa. Bazasarura ubundi.
Dufite amahirwe yo guhugurwa. Ijambo ry’Imana rihora ritunagura. Urugero rwa Lawurenti n’abandi bagaragaje ubwitange, ntibakunze ubuzima bwabo gusa. Bemeye no kubuhara bakurikiye Yezu. Bitanze batizigama. Bityo babibye imbuto nziza. Bakurikiwe n’abavandimwe benshi. Dore na n’ubu turabakeza tubakesha ibikorwa byinsi byo gutunganira Imana. Banze ubuzima bwabo kuri iyi si none dore barabukomeje mu bugingo bw’iteka.
Yezu Kirsitu nadukomereze ingabire natwe yo kumukurikira. Umubyeyi Bikira Mariya ahora aduhakirwa turamwizera. Lawurenti dutaramiye none cyo kimwe na Dewodati, Asiteriya na Blano badusabire kuri Data Ushoborabyose.
Padiri Cyprien Bizimana


text:
Umuhesha w’inkiko w’umwuga aramenyesha abantu bose babyifuza ko kuwa gatatu taliki 21/8/2019 azagurisha muri cyamunara ku ncuro ya mbere umutungo utimukanwa wa Nzeyimana Theoneste na Nyandwi Marie Gorette ugizwe n’inzu ndetse n’ikibanza kugira ngo harangizwe urubanza no RC00099/2018/TB/KMB rwaciwe n’Urukiko rw’Ibanze rwa Kamembe.
Saa yine za mu gitondo hazagurishwa inzu naho saa sita z’amanywa hagurishwe ikibanza. Byose bikaba biherereye mu Karere ka Rusizi, Umurenge wa Gihundwe, Akagali ka Burunga Umudugudu wa Karushaririza.
Cyamunara ikaba izabera aho umutungo uherereye. Niba ukeneye ibindi bisobanuro wasoma itangazo riri hano hasi cyangwa se ugahamagara kuri Tel igendanwa ya Me Idrissa Mulindabigwi: 0788353677.


text:
Ni kenshi uzasanga utubyiniro twinshi mu mijyi itandukanye haba habarizwamo abagore benshi n’abakobwa. Muri Kenya kubera ko mu tubari hagaragaraga ipfu z’abagore biturutse gusinda byatumya abagore bashyirirwaho utubyiniro twabo .
Muri utu tubyuniro ngo nta mugabo uzajya ukandagiramo , hazidagadurira abagore n’abakobwa gusa. Yewe n’abavanga umuziki (DJ) n’abashyushyarugamba(MC) bazajya baba ari abakobwa cyangwa abagore .
Ibi bije nyuma yaho umuryango Plan International washyize Nairobi ku mwanya wa gatandatu mu mijyi 22 ku Isi aho abagore bafite ibyago byinshi byo guhohoterwa bishingiye ku gitsina aho baba basohokeye.
Ishyirahamwe ry’abagore bo mu Nteko ya Kenya ryatangaje ko ryabaruye impfu 50 z’abagore Bagiye bapfa kubera impamvu z’utubari .Mu duce tumwe na tumwe tw’i Nairobi, bagiye kujya bakodesha ingo zisanzwe maze abagore bagenzi babo bidagadure ijoro ryose.
Gusa hari bamwe bavugako ibi bizakurura ubutinganyi cyane ngo kuko nubwo habagaho urugomo mu tubyiniro turimo abagabo n’abagore nta mutinganyi wari kuhabona none ngo byashoboka ko abagore nibajya bamara gusinda bajya batingana bigafata indi ntera.


text:
Gasabo/Remera – Mu ibaruwa yandikiwe Me Nizeyimana Boniface uhagarariye abatuye mu midugudu ya Kangondo I, II na Kibiraro mu kagari ka Nyarutarama aho bakunda kwita Bannyahe isubiza iyo bari bandikiye Umujyi wa Kigali batakamba nk’uko babisabwe n’inkiko, Umujyi wa Kigali wasabye ko aba baturage bitandukanya, Akarere ka Gasabo kakiga kuri dosiye ya buri umwe ku giti cye.
Me Nizeyimana Boniface yari yandikiye Umujyi wa Kigali muri Gashyantare uyu mwaka avuga ko ahagarariye abareze, yongeye kwibutsa Umuyobozi w’Umujyi wa Kigali impamvu zo ‘gutakamba’ ngo abaturage bo mu midugudu ya Kangondo I, Kangongo II na Kibiraro mu kagari ka Nyarutarama batimurwa mu buryo bo batifuza.
Me Nizeyimana ubahagarariye yari yanditse avug ako abakiriya be basaba gukuraho ikemezo cy’Akarere ka Gasabo cyo kwimura aba baturage bahawe ingurane y’inzu nyamara bo batabishaka ahubwo bashaka ingurane y’amafaranga, agashingira ku itegeko rigenga ibyo kwimura abantu rivuga ko abimuwe ku bw’inyungu rusange bahabwa inyungu ikwiye yumvikanyweho.
Mu gisubizo Umujyi wa Kigali watanze mu ibaruwa yashyizweho umukono n’Umubobozi wawo Mme Rwakazima Marie Chantal, uvuga ko wasuzumye inyandiko yabo itakamba ugasanga aba baturage bakwiye kugaragariza Akarere ka Gasabo inyandiko ziranga ikibanza (UPI), uruhushya rwo kubaka, ifatabuguzi ry’amazi n’amashanyarazi n’ingurane yishyuzwa bya buri wese mu bo Me Nzeyimana ahagarariye ngo bishingirweho mu gusuzuma ibyo basabye.
Umujyi wa Kigali usaba kandi aba baturage kuwereka ikindi cyose cyabafasha gusuzuma ikibazo cyabo gishimangira uburenganzira buri wese ahafite.
Hari aho ibaruwa igira iti “Turakumenyesha (Me NIZEYIMANA) ko abaturage muhagarariye bakwegera Akarere ka Gasabo buri wese ku bimureba, hagashakwa umuti ku kibazo kihariye afite bitabaye rusange, hagategurwa uko ikibazo cyakemuka, tugakomeza guteza igihugu cyacu imbere, twita ku inozwa ry’imiturire n’imitunganyirize y’Umujyi wa Kigali muri rusange.”
Umujyi wa Kigali kandi uvuga ko bashingiye ku ngingo ya 55 y’Itegeko N°IOI 2012 ryo kuwa 02/05/2012 rigena imitunganyirize y’imijyi n’imyubakire mu Rwanda, iteganya ko mu rwego rw’imitunganyirize y’imijyi, Leta, Umujyi wa Kigali n’Uturere bishobora kubona ubutaka hakoreshejwe uburyo bwo kumvikana, kugura, kugurana, impano n’indagano.
Bakomeza bavuga ko bashingiye kuri politike ya Leta yo kwita ku bishanga, abaturage Me Nizeyizima avuga ko ahagarariye batuye mu gishanga kandi bishobora gushyira ubuzima bwabo mu kaga, bikaba byiza kubatuza ahantu hafite ibikorwa remezo bituma bagira imibereho myiza.
Nyuma yo kubona ibaruwa basubijwe n’Umujyi wa Kigali ku butakambe bwabo, bamwe muri aba baturage babwiye Umuseke ko ibyangombwa byo kubaka basabwa kugeza ku Karere ka Gasabo batabibona ngo bitewe n’igihe bimuriwe.
Umwe muri bo yagize ati “Wari wabona aho bajya kwimura umuntu mu bye bakamusaba icyangombwa cyo kubaka? Twebwe turabaha icyo itegeko riteganya ari cyo icyangombwa cy’ubutaka, nibyanga ubwo nyine nukugana inkiko.”
Ikibazo cy’aba baturage cyatangiye kuvugwa cyane mu Ukwakira 2017 bagaragaza ko batishimiye uko bagiye kwimurwa, nyuma bagiye babonana n’inzego zinyuranye kugera ubwo bagana inkiko.
UWANYIRIGIRA Josiane
UM– USEKE.RW